Alami Garden Hotel tawar promosi diskaun 50 peratus
Oleh KOSMO!

18 Oktober 2020, 9:13 pm
SHAH ALAM – Penawaran promosi diskaun sehingga 50 peratus kepada pengunjung untuk bercuti di Alami Garden Hotel di sini sejak bulan Julai lalu telah membolehkan syarikat memulihkan prestasi kewangannya ekoran pandemik Covid-19.
Penolong Pengurus Alami Garden Hotel, Fieza Zahari berkata, diskaun tersebut telah dimanfaatkan oleh orang ramai sejak 7 Julai sehingga 9 September lalu, bersempena sambutan ulang tahun ke-11 Alami Garden Hotel.
“Daripada tawaran itu, sebanyak 1,500 malam telah ditempah pengunjung untuk semua bilik penginapan hotelnya untuk tempoh sehingga akhir tahun ini,” katanya ketika ditemui di hotel yang terletak di Seksyen 13 di sini baru-baru ini.

Fieza menjelaskan, Alami Garden Hotel telah mencatat kerugian kira-kira RM360,000 setelah menutup operasinya pada bulan Mac sehingga Mei lalu, setelah kerajaan menguatkuasakan Perintah Kawalan Pergerakan pada Mac lalu.
“Kami turut menawarkan diskaun di dua laman promosi hotel di platform media sosial .
“Pada ketika ini, peratusan tempahan bilik telah meningkat sehingga 60 peratus dan ini adalah satu penanda positif bagi kami,” ujarnya.


TM R&D menang 2 anugerah iktiraf penyelesaian pintar
Oleh KOSMO!

18 Oktober 2020, 9:24 pm
KUALA LUMPUR – Telekom Malaysia Bhd. (TM) melalui cabang inovasinya, Telekom Research & Development Sdn. Bhd. (TM R&D) memenangi dua anugerah pada Anugerah Kecemerlangan Forum TM baru-baru ini.
Anugerah tersebut diberikan kepada penyelesaian inovatif TM R&D iaitu Sistem Pengurusan Air Pintar Bersepadu (SWIMS) bagi kategori Melangkaui Sambungan dan Kepintaran Buatan.
Syarikat juga menerima anugerah bagi penyelesaian Intelligent Network Diagnostic & Expert Advisory System for Service Desk (IDEAS+).
Ketua Pegawai Eksekutif TM R&D, Sharlene Thiagarajah berkata, pihaknya teruja apabila dua penyelesaian pintar yang dibangunkan secara dalaman, dilaksanakan dengan usaha sama Air Selangor dan juga mendapat sokongan daripada pelanggan kumpulan di TM.

“Kedua-duanya kini boleh didapati secara komersial di peringkat domestik dan bersedia ke pasaran global.
“Kami percaya TM R&D berada di landasan yang tepat bagi menyokong aspirasi Digital Malaysia TM.

“Seterusnya, ia bakal memacu Malaysia menjadi sebuah negara digital,” katanya menerusi kenyataan yang dikeluarkan di sini baru-baru ini.
Sejak 2007, Anugerah Kecemerlangan Forum TM mengiktiraf syarikat terkemuka dunia atas pencapaian inovatif merangkumi transformasi digital, ketangkasan perniagaan dan teknologi maklumat, mengutamakan pelanggan, transformasi budaya dan perkhidmatan.


Empat beranak tinggal sehelai sepinggang
Oleh KOSMO!

18 Oktober 2020, 10:50 pm
Oleh NUR NAZLINA NADZARI
KANGAR – Empat beranak tinggal sehelai sepinggang apabila rumah mereka di Jalan Tok Kayaman, Kampung Perawah dekat sini musnah dalam kebakaran pada petang tadi.
Dalam kejadian kira-kira pukul 5.48 petang itu, rumah kayu dua tingkat tersebut musnah 90 peratus.
Pengarah Jabatan Bomba dan Penyelamat Malaysia Perlis, Ruhisha Haris berkata, seorang lelaki berusia 70 tahun berada di dalam rumah ketika kebakaran berlaku.
Katanya, isteri dan dua anak lelaki terbabit tiada di rumah kerana keluar berniaga kuih peneram.
“Lelaki itu tidak menyedari berlaku kebakaran di tingkat atas rumah sehingga diberitahu jiran.

“Dia kemudian bergegas ke tingkat atas untuk menutup bekalan elektrik rumah tetapi terlambat kerana api sudah marak,” katanya di sini hari ini.
Menurut Ruhisha, mangsa terus keluar menyelamatkan diri tanpa sempat menyelamatkan dokumen dan barangan berharga.
Ujar beliau, pasukan bomba dari Balai Bomba dan Penyelamat (BBP) Kangar dengan dibantu BBP Arau tiba di lokasi kejadian pada pukul 5.59 petang.
“Api berjaya dikawal pada pukul 7.15 petang,” ujarnya.
Tambahnya, punca kebakaran dan jumlah kerugian masih dalam siasatan. – K! ONLINE


Jurujual maut digilis treler
Oleh KOSMO!

18 Oktober 2020, 6:39 pm
Oleh ROSLIZA MOHAMED
KOTA BHARU- Seorang jurujual maut digilis selepas motosikal yang ditunggangnya tidak lepas ketika memotong sebuah treler di Jambatan Demit, Jalan Raja Perempuan Zainab di sini petang senalam.
Ketua Jabatan Siasatan Dan Penguatkuasaan Trafik Kelantan ,Superitendan Mohd. Zamri Mohd. Rowi berkata, mangsa Musa Sahak, 53, disahkan maut di lokasi kejadian akibat kecederaan parah pada seluruh anggota badan pada pukul 5.17 petang.
Menurutnya, siasatan awal mendapati, kemalangan berlaku ketika mangsa yang menunggang motosikal jenis SYM sedang dalam perjalanan dari arah Pengkalan Chepa menghala ke Melor melalui Jalan Raja Perempuan Zainab.
“Sebelum tiba di Jambatan Demit, mangsa dipercayai cuba memotong bahagian kanan sebuah treler yang berada di laluan sama.
“Insiden itu menyebabkan motosikal mangsa bergesel dengan bahagian tayar kanan treler itu sebelum terjatuh dan digilis kenderaan berat itu,” katanya ketika dihubungi Kosmo! hari ini.

Menurut Mohd. Azmi, mayat mangsa dibawa ke Hospital Universiti Sains Malaysia (USM) Kubang Kerian untuk bedah siasat.
Katanya, pemandu treler berusia 30 tahun itu tidak mengalami sebarang kecederaan, namun hasil ujian saringan air kencing mendapati lelaki itu positif dadah jenis methamphetamine.
Kes disiasat mengikut Seksyen 41 (1) Akta Pengangkutan Jalan 1987. -K! ONLINE


MV Siapa Tak Mahu dipuji berkualiti antarabangsa
18 Oktober 2020, 6:30 pm
KUALA LUMPUR – Video muzik  (MV) rasmi lagu Siapa Tak Mahu dendangan penyanyi tersohor Datuk Seri Siti Nurhaliza mencatat jumlah tontonan setengah juta dalam masa sehari selepas dilancarkan.
Video rasmi lagu yang terkandung dalam album ManifestasSITI 2020 itu diluncurkan pada 16 Oktober lalu menerusi akaun YouTube rasmi Siti Nurhaliza.
Bagaimanapun, jumlah itu terus meningkat naik kepada hampir 700,000 tontonan pada hari ini.
Video muzik berkenaan diarahkan oleh Ghazi Maslan dan menampilkan pelakon jelita Mira Filzah dan aktor semakin meningkat naik Hun Haqeem sebagai model.
Sejak dilancarkan, Siapa Tak Mahu menjadi trending dalam laman Twitter kerana rata-rata peminat menyukai konsep yang dibawakan Siti Nurhaliza dalam video tersebut.
Dalam video muzik itu, Siti memegang watak sebagai perisik dan memerhatikan gelagat sepasang kekasih yang berkunjung ke sebuah muzium.

Malah busana yang digayakan oleh penyanyi berusia 41 tahun itu turut menarik perhatian peminat kerana beliau menukar sebanyak lima pasang baju berdasarkan karakter yang dibawakannya.
Peminat juga menyifatkan video muzik itu menampilkan kelainan daripada Siti selain memuji kualiti yang setaraf antarabangsa. – K! ONLINE


Gagal turun Bukit Bendera akibat kejang kaki
Oleh KOSMO!

18 Oktober 2020, 6:25 pm
Oleh SAFINA RAMLI
BALIK PULAU – Hasrat empat pemuda untuk menuruni kawasan Bukit Bendera di Ayer Hitam dekat sini dengan menggunakan laluan Hutan Taman Rimba, Teluk Bahang tidak kesampaian apabila salah seorang daripada mereka mengalami kekejangan kaki.
Dalam kejadian kira-kira pukul 2.48 petang itu, pihak bomba menerima panggilan daripada rakan mangsa yang memaklumkan mangsa berusia 30-an tidak dapat meneruskan perjalanan menuruni bukit akibat kejang kaki.
Jurucakap Jabatan Bomba dan Penyelamat Malaysia (JBPM) berkata, pihak bomba telah menggerakkan anggota ke lokasi kejadian dan telah menemui mangsa dan rakan-rakannya.
“Mangsa dalam perjalanan untuk menuruni Bukit Bendera dengan menggunakan laluan Hutan Taman Rimba, Teluk Bahang.
“Mangsa telah mengalami kekejangan kaki dan pihak bomba telah memeriksa keadaan mangsa bagi memastikan mangsa dapat keluar daripada kawasan berkenaan dengan selamat,” katanya di sini hari ini.

Jurucakap JBPM itu memaklumkan, operasi berkenaan masih berjalan dan pihak bomba akan membantu mangsa dan tiga rakannya untuk keluar daripada kawasan berkenaan. – K! ONLINE


Dua kakitangan Alliance Bank positif Covid-19
18 Oktober 2020, 7:42 pm
KUALA LUMPUR- Dua kakitangan Alliance Bank Malaysia Berhad (Alliance Bank) cawangan Tawau, Sabah disahkan posifif Covid-19.
Alliance Bank berkata, kedua-dua kakitangan sedang menjalani rawatan di sebuah hospital kerajaan.
“Pihak bank dengan segera menutup cawangan Tawau dan kawasan e-lobi pada 16 Oktober, dan semua kakitangan telah menjalani ujian saringan Covid-19 susulan pengesahan seorang pengawal keselamatan di cawangan itu positif Covid-19.
“Cawangan tersebut dan kawasan e-lobi telah dibersihkan dan dinyahkuman,” menurut satu kenyataan yang dikeluarkan hari ini.
Ujarnya, cawangan itu akan ditutup sehingga diberitahu kelak. -K! ONLINE


Achey beli 20 buah motosikal ‘kapcai’, bantu orang susah
Oleh MOHD. HAIKAL ISA

18 Oktober 2020, 7:04 pm
KUALA LUMPUR – Pelawak Achey Bocey mendedahkan dia pernah memiliki koleksi lebih 24 buah motosikal kapcai hasil kerja keras bekerja sebagai seorang anak seni.
Kata Achey atau nama sebenarnya, Mohd. Nasir Hamzah, 35, dia sememangnya peminat motosikal jenis kapcai sejak dahulu lagi.
“Hobi saya beli motor tetapi bukan motor berkuasa tinggi atau yang mewah. Sekarang sudah kurang. Tinggal lebih 20 biji. Ada di kampung dan simpan di beberapa tempat.
“Misalnya, model Modenas Kriss ada empat biji. Model SYM ada tiga biji. Kebanyakannya saya beli untuk membantu individu yang memerlukan duit. Ada motor yang saya beli dipinjamkan kepada orang susah di kampung. Saya tidak kisah pun andai tidak dikembalikan semula kepada saya,” katanya kepada Kosmo! Online baru-baru ini.
Atas rasa cinta terhadap motor jenis kapcai, suami kepada wanita bernama Nur Hassanah Yahya itu bakal mengusahakan sebuah kedai aksesori motosikal tidak lama lagi.
“Kedai itu saya namakan Motor Planet dan akan beroperasi di Shah Alam, Selangor.

“Kedai itu akan jadi macam pusat sehenti untuk aksesori motosikal. Saya sudah pun berbincang dengan dua tiga syarikat aksesori motosikal. Saya dapat komisyen sedikit sahaja,” kata juara program Bintang Mencari Bintang musim pertama itu.
Diusik pertanyaan sama ada kekayaan yang diraih berpunca daripada aktiviti Macau Scam yang menggemparkan industri seni tanah air sejak kebelakangan ini, jawab Achey: “Bukan suntikan ‘dana’ daripada aktiviti seperti itu. Saya tiada pakej dan rupa paras untuk dijadikan perantara akviti seperti itu.
“Ini semua rezeki yang Allah pinjamkan untuk saya. Ada duit sedikit, saya labur untuk buat perkara yang saya suka atau minat.”
Achey ditemui Kosmo! Online sewaktu majlis penyerahan sumbangan cek bernilai RM15,000 daripada syarikat produk wangian, SugarBomb kepada Makmal Penyelidikan Kanser Universiti Putra Malaysia (UPM) – Majlis Kanser Nasional (MAKNA) (CANRES) di Klang, Selangor baru-baru ini. – K! ONLINE


Bapa penyanyi Adele benci lagu anak sendiri
Oleh KOSMO!

18 Oktober 2020, 8:20 pm
BRIDGEND,Wales – Bapa kepada penyanyi tersohor Adele, membuat laporan polis berkenaan jirannya yang kerap memasang lagu anaknya, minggu lalu.
Mark Evans, 56, bapa kandung penyanyi lagu Someone Like You itu membuat aduan bahawa rantaian lagu Adele yang dipasang oleh Keeley Fry, 21, terlalu kuat dan mengganggu ketenangannya, lapor The Sun.
Fry berpindah ke rumah bersebelahan Evans dan isterinya dua tahun lalu di Bridgend, selatan Wales.
Tidak lama selepas berpindah, Evans memberi amaran kepada gadis itu supaya berhenti memainkan lagu atau menyanyikan lagu milik Adele.
“Saya peminat tegar Adele dan kawan-kawan memberitahu saya memiliki suara seperti dia.
“Apabila berada di rumah, saya akan memainkan lagu-lagunya tetapi tidaklah sekuat seperti yang dilaporkan Evans,”kata Fry dalam satu kenyataan.

Fry yang mengetahui jirannya adalah bapa kandung Adele terkejut lelaki itu tidak suka mendengar lagu anaknya sendiri.
Polis South Wales dalam satu kenyataan mengesahkan menerima aduan daripada individu di kawasan kejiranan itu berkenaan suasana bising yang mengganggu ketenteraman.
“Polis akan membuat rundingan damai untuk menyelesaikan isu ini,”kata kenyataan itu lagi.
Evans dan Adele tidak mempunyai hubungan baik apabila lelaki itu meninggalkan Adele bersama ibunya ketika dia berusia dua tahun.- Agensi


Penduduk cuba hayun cangkul ke arah polis ditahan
Oleh KOSMO!

18 Oktober 2020, 7:34 pm
Oleh NORLIA RAMLI
BALING – Seorang lelaki ditahan selepas cuba menghayunkan sebatang cangkul ke arah anggota polis di hadapan rumahnya di Kampung Padang Che Mas di Pulai di sini hari ini.
Kejadian kira-kira pukul 10.40 pagi itu berlaku selepas suspek merakamkan gambar anggota polis di sekatan jalan raya (SJR) untuk membuat aduan kerana tidak dibenarkan keluar dari kawasan kampung.
Kampung tersebut dikenakan Perintah Kawalan Pergerakan Bersyarat (PKPB) susulan penularan Covid-19 bagi Kluster Tembok bermula hari ini hingga hujung bulan ini.
Ketua Polis Daerah Baling,  Superintendan Syed Basri Syed Ali memberitahu, anggota yang bertugas di pusat kawalan dimaklumkan tentang tindakan seorang lelaki merakamkan gambar anggota di SJR.
“Suspek bertindak demikian didakwa kerana marah tidak dibenarkan keluar dari kawasan kampung.

“Anggota kemudian mengekori suspek sehingga hadapan rumahnya lalu bertanya tentang gambar yang diambilnya itu,” katanya di sini hari ini.
Menurutnya, suspek yang merupakan pekerja kilang tiba-tiba memarahi anggota terbabit sebelum masuk ke dalam rumah untuk mengambil cangkul.
“Suspek cuba menghayunkan cangkul itu ke arah seorang anggota tetapi tidak berjaya selepas beberapa anggota lain bertindak menyekatnya.
“Berlaku sedikit pergelutan semasa tangkapan dilakukan,” ujarnya.
Tambahnya, pihaknya akan mendapatkan perintah tahanan reman ke atas suspek pada esok.
“Suspek yang didapati negatif dadah dan tidak mempunyai rekod jenayah lampau disiasat mengikut Seksyen 353 Kanun Keseksaan,” katanya. – K! ONLINE


Tukang gunting rambut cedera dibelasah tiga lelaki
Oleh KOSMO!

18 Oktober 2020, 8:34 pm
Oleh NIK NUR IZZATUL HAZWANI NIK ADNAN
DUNGUN – Seorang tukang gunting rambut cedera di bahagian muka dan badan akibat dibelasah oleh tiga lelaki di Taman Sri Dungun di sini pada Rabu lalu.
Dalam kejadian pada pukul 11.30 malam itu, motosikal dinaiki dan wang tunai RM50 miliknya turut dilarikan ketiga-tiga suspek dalam kes yang dipercayai bermotifkan dendam tersebut.
Ketua Polis Daerah Dungun, Superitendan Baharudin Abdullah berkata, mangsa berusia 21 tahun telah ditahan sebuah kereta dinaiki tiga lelaki berkenaan sewaktu dia sedang menunggang motosikal untuk ke sebuah gelanggang futsal dari rumahnya.
“Tiga lelaki itu termasuk dua yang dikenali mangsa kemudiannya telah memukulnya sebelum membawanya ke sebuah lokasi yang tidak diketahui.
“Dia yang cedera di bahagian muka dan badan telah ditinggalkan di kawasan itu selain motosikal dan wang tunai RM50 miliknya turut dilarikan,” katanya ketika dihubungi Kosmo! di sini hari ini.

Baharudin berkata, mangsa telah membuat laporan berhubung kejadian itu di Balai Polis Dungun di sini yang membawa kepada penahanan salah seorang suspek pada Jumaat kelmarin.
Jelas beliau, lelaki berusia 26 tahun itu telah ditahan di sebuah kedai makan di Kampung Telaga Papan, Kerteh, Kemaman pada pukul 12.30 tengah malam.
“Siasatan awal mendapati kes tersebut dipercayai berpunca daripada perselisihan faham mangsa dengan salah seorang suspek.
“Dua lagi suspek yang masih bebas sedang diburu. Kes disiasat mengikut Seksyen 394 Kanun Keseksaan,” katanya. – K! ONLINE


‘Bayar dulu, baru boleh guna gambar saya’ – Catriona Ross
18 Oktober 2020, 8:19 pm
KUALA LUMPUR – Pelakon Catriona Ross menegur sikap segelintir penjual online yang gemar menggunakan gambar artis sesuka hati tanpa kebenaran untuk melariskan jualan produk jualan masing-masing.
Menerusi satu hantaran dalam Instagramnya, pelakon drama Pujaan Hati Kanda itu meluahkan perasaan tidak puas hati dek sikap tidak bertanggungjawab yang diamalkan sesetengah peniaga online.
“Peniaga online jangan berniaga tanpa iman dan rasa jujur. Jangan guna gambar artis atau foto saya untuk melariskan jualan produk.
“Kalau mahu guna foto, hubungi saya atau pengurus dan bincang. Beri bayaran, baru guna foto. Peniaga online kecil-kecilan perlu bijak. Sekarang sudah 2020. Jujurlah dengan diri sendiri untuk mencari rezeki,” tulisnya.
HANTARAN Catriona Ross menerusi Instagram. menyelar peniaga online yang sesuka hati menggunakan gambarnya untuk melariskan produk.
Sementara itu, Catriona, 40, juga mendedahkan dia sudah pun menegur tindakan penjual berkenaan selain turut meminta bayaran daripada mereka kerana menggunakan gambarnya.
“Saya sudah tegur mereka dan minta bayaran sekali,” tulisnya bagi menjawab komen pengguna yang menasihatkan dia menegur penjual berkenaan. – K! ONLINE


871 kes positif, empat kluster baharu
Oleh NOR IDAYU BOSRO

18 Oktober 2020, 6:22 pm
PUTRAJAYA – Sebanyak 871 kes baharu Covid-19 dilaporkan hari ini termasuk daripada empat kluster baharu menjadikan jumlah kes positif sebanyak 20,498 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah itu, 866 kes adalah penularan tempatan manakala lima kes import dari India, Nepal dan Singapura.
“Sabah kekal negeri paling tinggi merekodkan kes Covid-19 dengan 702 kes.
“Kluster yang dikesan hari ini ialah Kluster Penjara Kepayan di Sabah, Kluster Auto di Selangor, Kluster Bah Layangan di Labuan dan Kluster Alma di Pulau Pinang,” katanya pada sidang akhbar di Kementerian Kesihatan di sini hari ini.
Noor Hisham berkata, tujuh lagi kematian berkaitan Covid-19 dilaporkan menjadikan jumlah keseluruhan kes kematian sebanyak 187.
Pada masa sama, beliau berkata, sebanyak 701 kes pulih dilaporkan hari ini iaitu jumlah paling tinggi sejak pandemik Covid-19 melanda negara.

Jumlah keseluruhan kes pulih adalah 13,262 setakat hari ini. -K! ONLINE


PKPD Penjara Alor Setar disambung
Oleh MOHD RIDZAUDDIN ROSLAN

18 Oktober 2020, 4:55 pm
KUALA LUMPUR- Perintah Kawalan Pergerakan Diperketatkan (PKPD) Penjara Alor Setar, Kedah disambung selama 14 hari lagi bermula esok sehingga 1 November depan.
Menteri Kanan (Keselamatan), Datuk Seri Ismail Sabri Yaakob berkata, keadaan itu berikutan masih terdapat kes positif Covid-19 di kawasan itu selain permohonan daripada Majlis Keselamatan Negara Kedah.
“Pelaksanaan PKPD itu adalah bagi membendung jangkitan dan penularan wabak di dalam kawasan tersebut serta membolehkan aktiviti pengesanan kes secara bersasar dilaksanakan.
“Sehingga 17 Oktober 2020, terdapat 1,178 kes positif Covid-19 melibatkan 1,137 tahanan dan 41 kakitangan penjara telah direkodkan,” katanya pada sidang akhbar menerusi Facebook Live Kementerian Pertahanan di sini tadi.
Tambahnya, pelanjutan PKPD turut membolehkan pemantauan dan saringan berterusan dibuat sekali gus memutuskan rantaian Covid-19 khususnya dalam kalangan kakitangan penjara. – K! ONLINE


Dua remaja pamer aksi ‘wheelie’ diberkas
Oleh KOSMO!

18 Oktober 2020, 6:12 pm
Oleh ASLIZA MUSA
TAIPING – Dua remaja lelaki termasuk pelajar berusia 16 tahun yang menunggang motosikal secara berbahaya dengan melakukan aksi ‘wheelie’ ditahan polis di Jalan Ipoh-Butterworth di sini hari ini.
Kedua-dua remaja itu ditahan dalam Op Samseng Jalanan yang dijalankan Bahagian Siasatan dan Penguatkuasaan Trafik Daerah (BSPTD) Taiping bermula pukul 11.45 malam semalam.
Ketua Polis Daerah Taiping, Asisten Komisioner Osman Mamat berkata, pelajar tersebut dan seorang lagi remaja berusia 18 tahun ditahan setelah dilihat melakukan aksi berbahaya itu.
Katanya, ujian air kencing yang dilakukan ke atas mereka yang ditangkap itu didapati negatif.
“Tindakan kedua-dua remaja itu mengangkat tayar hadapan semasa menunggang motosikal bukan sahaja membahayakan nyawa mereka tetapi pengguna jalan raya lain.

“Mereka dibawa balik ke Ibu Pejabat Polis Daerah (IPD) Taiping untuk tindakan lanjut dan kes disiasat mengikut Seksyen 42(1) Akta Pengangkutan Jalan 1987,” katanya di sini hari ini.
Menurut beliau, dalam operasi tersebut, seorang remaja lelaki berusia 17 tahun turut ditahan atas kesalahan di bawah Seksyen 108 Akta Pengangkutan Jalan 1987 kerana mempamerkan nombor pendaftaran palsu.
“Operasi yang berakhir pada pukul 5 pagi itu turut merekodkan 52 saman dikeluarkan atas pelbagai kesalahan termasuk membabitkan cermin sisi, tiada lesen memandu dan ubah suai ekzos,” katanya. -K! ONLINE


Tekanan tempat kerja, lelaki Myanmar mati jatuh flat
Oleh MOHD SYALMIZI HAMID

18 Oktober 2020, 5:34 pm
SEBERANG PERAI – Seorang lelaki warga Myanmar yang mengalami kemurungan akibat tekanan di tempat kerja ditemui mati dipercayai selepas terjatuh dari tingkat tinggi Flat Taman Nagasari, Perai di sini hari ini.
Bagaimanapun belum dapat dipastikan aras sebenar tempat mangsa yang dikenali sebagai Min Zaw, 25, itu terjatuh dari bangunan tersebut.
Ketua Polis Daerah Seberang Perai Tengah, Asisten Komisioner Shafee Abd. Samad berkata, pihaknya menerima laporan kira-kira pukul 11 pagi berhubung kejadian itu.
“Mayat mangsa ditemui dalam keadaan tertiarap di tingkat satu dan usaha menurunkan mangsa dilakukan pihak bomba.
“Pemeriksaan pada tubuh mangsa mendapati kecederaan parah pada kepala dan disyaki tiada unsur perbuatan jenayah,” katanya kepada pemberita hari ini.
Shafee berkata, hasil temu bual rakan sebiliknya mendapati mangsa pulang ke rumah kira-kira pukul 8 pagi tadi selepas selesai bekerja di sebuah kilang di Perai.

“Rakannya memberitahu mangsa merupakan operator pengeluaran yang bekerja sejak tujuh bulan lalu dan sering murung dipercayai akibat tekanan ditempat kerja,” katanya lagi.
Shafee berkata, mayat mangsa dihantar ke Hospital Seberang Jaya bagi urusan bedah siasat dan kes diklasifikasikan sebagai mati mengejut. – K! ONLINE


Seorang pekerja premis Bluecube di Sandakan positif Covid-19
Oleh LUQMAN RIDHWAN MOHAMED NOR

18 Oktober 2020, 5:51 pm
KUALA LUMPUR – Seorang pekerja premis Bluecube di Sandakan, Sabah disahkan positif Covid-19 dan kini sedang menjalani kuarantin serta menunggu keputusan ujian kedua.
Celcom Axiata Berhad berkata, pihaknya telah menutup premis itu dan sedang melakukan pengesanan kontak rapat kakitangan tersebut melibatkan semua pekerja, pengawal dan juruteknik premis berkenaan.
“Proses sanitasi secara menyeluruh juga telah dijalankan di premis dan fasiliti tersebut.
“Semua kakitangan dan keluarga mereka telah melakukan ujian dan sedang menjalani kuarantin di rumah sebaik sahaja pekerja berkenaan disahkan positif wabak berkenaan,” katanya dalam satu kenyataan di sini hari ini. – K! ONLINE


Dikompaun, jual gula melebihi harga kawalan
18 Oktober 2020, 4:47 pm
KUALA LUMPUR –  Pemilik sebuah pasar mini dikompaun RM5,000 kerana menjual barang harga terkawal melebihi yang ditetapkan Kementerian Perdagangan Dalam Negeri Dan Hal Ehwal Pengguna (KPDNHEP).
Menurut kenyataan KPDNHEP,satu pemeriksaan khas barang keperluan asas dilakukan ke atas pasar mini tersebut di Solaris, Mont Kiara pada Jumaat lalu.
“Hasil pemeriksaan mendapati, harga gula pasir dijual pasar mini tersebut sebanyak RM3.90 melebihi harga kawalan maksimum yang ditetapkan pihak kementerian sebanyak RM2.85
“Satu tindakan kes diambil di bawah Seksyen 11 Akta Kawalan Harga dan Anti Pencatutan 2011 atas kesalahan menjual atau menawarkan untuk menjual barangan harga terkawal melebihi harga kawalan,” katanya di sini hari ini.
Tambahnya, peniaga dan penjual diingatkan agar tidak mengambil kesempatan menjual barangan keperluan asas dengan harga yang tinggi bagi mengaut keuntungan segera.
“KPDNHEP akan sentiasa menguatkuasakan undang-undang berkaitan bekalan dan harga barang keperluan asas setiap masa.

“Sebarang aduan boleh dibuat melalui aplikasi Ez ADU atau emel hubungi di talian 1 800 886 800. – K! ONLINE.


Bekalan air pulih sepenuhnya Selasa ini
Oleh KOSMO!

18 Oktober 2020, 6:10 pm
Oleh MOHAMAD NAUFAL MOHAMAD IDRIS
SHAH ALAM – Bekalan air kepada 686 kawasan yang terjejas akibat paip air terawat pecah di Loji Rawatan Air Selangor Fasa 1 (LRA SSP1) akan pulih sepenuhnya Selasa ini.
Pengurusan Air Selangor Sdn. Bhd. (Air Selangor) dalam kenyataan hari ini memaklumkan LRA SSP1 telah beroperasi semula pada pagi tadi dan bekalan air telah diagihian ke sistem agihan bekalan air pukul 12 tengah hari tadi.
Katanya, pelan pemulihan untuk lima wilayah yang terjejas iaitu Petaling, Klang,Shah Alam, Gombak, Kuala Lumpur dan Hulu Selangor telah dibahagikan kepada dua kumpulan utama.
“Kumpulan pertama melibatkan 241 lokaliti di kelima kawasan itu akan pulih sepenuhnya pukul 2 petang esok.
“Sementara, selebihnya 445 lokaliti lagi akan pulih pada Selasa ini,” katanya.

Justeru, Air Selangor berharap para pengguna menggunakan air secara berhemat bagi memastikan proses pemulihan di semua kawasan terjejas berjalan lancar dan mengikut jadual pemulihan bekalan air.
Tambahnya, sebanyak 88 lori tangki telah digerakkan ke premis-premis kritikal seperti hospital dan pusat dialisis serta kawasan perumahan yang terjejas.
“Pengguna juga boleh mendapatkan bantuan bekalan air melalui pili-pili awake yang disediakan dalam tempoh pemulihan tersebut.
“Status pemulihan akan dimaklumkan dari semasa ke semasa mengikut saluran rasmi Air Selangor di lama twitter, Facebook dan laman sesawang www.airselangor.com,” katanya.
Terdahulu, LRA SSP1 terpaksa dihenti tugas separa bagi aktiviti pembaikan paip air terawat yang bocor sehingga menjejaskan 686 kawasan di Lembah Klang. -K!ONLINE


Semua banduan penjara Kelantan jalani ujian saringan Covid-19
Oleh KOSMO!

18 Oktober 2020, 5:20 pm
Oleh ROHANA MOHD. NAWI
KOTA BHARU – Jabatan Penjara Kelantan menjalankan ujian saringan Covid-19 terhadap semua banduan reman atau yang telah dijatuhi hukuman di Penjara Pengkalan Chepa dan Penjara Machang.
Pengarah Penjara Kelantan, Penolong Kanan Komisioner Mat Yaacob berkata, semua banduan akan menjalani ujian di Jabatan Kesihatan Daerah berhampiran sebagai langkah mematuhi prosedur operasi standard (SOP) yang ditetapkan oleh Majlis Keselamatan Negara (MKN).
Katanya, banduan baharu perlu dikuarantin selama 14 hari sebelum dibenarkan tinggal di bilik berlainan selepas menjalani ujian saringan pada hari yang ke-13.
“Setakat ini, penjara Pengkalan Chepa sudah mencapai kesesakan melebihi 100 peratus manakala di Machang 75 peratus daripada kapasiti sebenar.
“Walaupun begitu, kita tetap berusaha mematuhi SOP yang diarahkan oleh MKN,” katanya.

Menurut Mat, Jabatan Kesihatan Kelantan telah bersungguh-sungguh menjalankan tanggungjawab mereka dan datang ke penjara setiap hari untuk menjalankan ujian saringan terhadap banduan baru.
Katanya, setakat ini, tiada banduan di penjara Kelantan dikesan positif Covid-19 dan pihak penjara akan terus berusaha untuk mengelakkan wabak itu merebak dalam tahanan.
Katanya, ini kerana, pihak penjara tidak mampu untuk membuat penjarakan sosial ekoran keadaan semakin sesak.
“Kita hanya menyediakan 14 bilik sebagai tempat kuarantin banduan yang baru masuk.
“Sebagai langkah untuk mematuhi SOP, perjumpaan keluarga dengan banduan terpaksa diberhentikan buat sementara waktu bagi mengelak sebarang penularan wabak Covid-19 dalam kalangan banduan,” katanya. -K! ONLINE


Polis tunggu laporan Puspakom untuk lengkapkan siasatan
Oleh EDDY AQMAL MOHAMED HAMIDI

18 Oktober 2020, 4:52 pm
HULU SELANGOR – Polis masih menunggu laporan daripada pakar perubatan dan Puspakom bagi melengkapkan siasatan berhubung kejadian kemalangan maut di Persiaran Bunga Raya di sini pada 11 September lalu sebelum kes dirujuk kepada pihak pendakwa raya.
Kemalangan yang berlaku kira-kira pukul 4 petang itu melibatkan sebuah motosikal jenis Honda EX5 dan sebuah kereta jenis Honda Accord yang dalam perhalanan menghala ke arah Taman Bunga Raya, Bukit Beruntung.
Ketua Polis Daerah Hulu Selangor, Superintendan Arsad Kamaruddin berkata, siasatan awal kes kemalangan tersebut diklasifikasi di bawah Seksyen 43(1) Akta Pengangkutan Jalan 1987 iaitu memandu dengan tidak cermat sehingga menyebab kemalangan berlaku.
“Siasatan kemudiannya dirujuk semula dan diklasifikasikan di bawah Seksyen 41(1) Akta Pengangkutan Jalan 1987 iaitu memandu dengan melulu dan berbahaya sehingga menyebabkan kematian selepas mangsa disahkan meninggal dunia pada 19 September lalu.
“Berdasarkan siasatan dan hasil semakan lanjut, pemandu kereta jenis Honda Accord didapati tidak mempunyai lesen memandu, kenderaan dipandu tidak mempunyai Lesen Kenderaan Motor (LKM) dan insuran telah tamat tempoh,” katanya kepada Kosmo! hari ini.
Jelas Arshad, tindakan saman telah dikeluarkan ke atas tiga kesalahan lalu lintas tersebut dan sedang menunggu laporan daripada pakar perubatan dan pihak Puspakom untuk tindakan selanjutnya.

Terdahulu, tular di laman Facebook satu kejadian kemalangan melibatkan sebuah motosikal jenis Honda EX5 dan kereta jenis Honda Accord di Persiaran Bunga Raya menghala ke Taman Bunga Raya Bukit Beruntung.
Muat naik yang telah dikongsi sebanyak 3,192 kali itu mendakwa, mangsa, Mohd. Nazrie Abdul Talib telah dirempuh dari belakang oleh seorang pemandu wanita warga tempatan berusia 21 tahun mengakibatkan lelaki itu mengalami kecederaan parah pada kepala.
Mangsa yang koma selama lapan hari kemudiannya disahkan meninggal dunia meninggalkan seorang isteri serta tiga anak berusia 10 hingga 17 tahun.
Majoriti netizen yang meninggalkan komen di perkongsian tersebut mendesak agar pihak polis mengambil tindakan segera ke atas pemandu berkenaan. – K! ONLINE


‘Jangan pandang ringan SOP pelitup muka’
Oleh MOHD RIDZAUDDIN ROSLAN

18 Oktober 2020, 4:59 pm
KUALA LUMPUR- Semua lapisan masyarakat di negara ini diingatkan untuk tidak memandang ringan prosedur operasi standard (SOP) dan arahan pemakaian penutup muka terutamanya ketika berada di tempat awam.
Menteri Kanan (Keselamatan), Datuk Seri Ismail Sabri Yaakob berkata, meskipun pemakaian pelitup muka dianggap remeh oleh sesetengah pihak namum ia boleh dikenakan tindakan jika ingkar.
“Jadi, saya berharap semua rakyat patuh arahan dan SOP ditetapkan kerana jika gagal mematuhinya, bukan sahaja individu dikenakan tindakan malah premis terlibat juga.
“Tindakan itu bukan sekadar kompaun malah mungkin diambil tindakan tutup premis perniagaan sekiranya gagal mematuhi SOP dikeluarkan,” katanya pada sidang akhbar menerusi Facebook Live Kementerian Pertahanan di sini tadi.
Dalam perkembangan lain, seramai 632 individu telah dikompaun ekoran gagal mematuhi SOP ditetapkan oleh pihak berkuasa sepanjang Perintah Kawalan Pergerakan Pemulihan (PKPP).
“Daripada jumlah itu, sebanyak 27 individu direman dan dua telah dijamin.

“Antara kesalahan itu termasuklah tidak memakai pelitup muka (223), penjarakkan fizikal (191), gagal menyediakan peralatan merekod butiran diri (112) dan melanggar Perintah Kawalan Pergerakan Bersyarat (75), pusat hiburan (45) dan lain-lain (15),” ujarnya. – K! ONLINE


“Kompaun ekoran mereka bertiga, bukan hanya berdua dalam kereta”
18 Oktober 2020, 5:25 pm
Oleh IVAN AMIRUL
PENAMPANG – Polis daerah ini menafikan mengeluarkan kompaun ke atas dua individu berada di dalam sebuah kenderaan sewaktu melaksanakan sekatan kalan raya (SJR) di Jalan Penampang – Papar Jumaat lalu.
Ketua Polis Daerah Penampang, Deputi Superintendan Mohd. Haris Ibrahim berkata,
kompaun yang dikenakan itu sebaliknya membabitkan tiga individu berikutan ingkar prosedur operasi standard (SOP) Perintah Kawalan Pergerakan Bersyarat (PKPB).
Mohd Haris berkata SOP yang dikeluarkan adalah hanya dua individu sahaja dibenarkan menaiki bagi sesebuah kenderaan.
“Kita amat terkesan dengan mesej tular di media sosial sejak semalam itu melalui aplikasi WhatsApp berkaitan kompaun yang dikenakan terhadap individu ingkar SOP PKPB.
“Menerusi mesej yang ditularkan oleh pihak yang tidak bertanggungjawab menyatakan ‘saman dalam kereta dua penumpang tapi tidak jaga jarak, rupanya kalau dua orang dalam kereta penumpang kena duduk di belakang tepi bukan di depan atau belakang pemandu, start sdh kena kuatkuasakan ni’.

“Info yang terkandung dalam mesej tular itu juga tidak tepat dan tiada kaitan dengan imej kompaun berkenaan.
“Imej kompaun yang dikeluarkan oleh Ibu Pejabat Polis Daerah (IPD) Penampang ialah mengenai kesalahan yang dikenakan kepada tiga individu yang menaiki sebuah kenderaan dari satu lokasi yang ditahan di SJR Jalan Penampang – Papar, Jumaat lalu.
“Ia menjadi satu kesalahan kerana tidak patuh kepada SOP PKPB yang dikeluarkan iaitu hanya dua individu sahaja dibenarkan dalam kenderaan,” katanya ketika dihubungi hari ini.
Dalam pada itu, Mohd. Haris berkata, semua tiga individu terbabit dikenakan tindakan kompaun mengikut Peraturan-Peraturan Pencegahan dan Pengawalan Penyakit Berjangkit 2020.
Mengulas lanjut, beliau berkata, penularan imej dan mesej tidak tepat seumpama itu dilihat suatu tindakan tidak bertanggungjawab dan mencemarkan imej pasukan polis khususnya IPD Penampang.
“Polis memandang berat perkara ini dan memberikan amaran keras kepada orang awam supaya tidak menyebarkan info palsu yang boleh menimbulkan kekeliruan dalam kalangan masyarakat.
“Individu yang ingkar bakal berhadapan dengan tindakan undang-undang,” katanya.
-Tamat-


Pelajar bunuh diri tertekan pembelajaran online
Oleh KOSMO!

18 Oktober 2020, 3:34 pm
JAKARTA- Seorang pelajar nekad membunuh diri kerana tertekan dengan sistem pembelajaran secara online yang dilaksanakan sekolahnya di Dusun Bontote’ne, Desa Bilalang, Kecamatan Manuju, Kabupaten Gowa, Sulawesi Selatan, semalam.
Mangsa yang dikenali sebagai IM(16) meminum racun dan merakam perbuatannya itu dalam sebuah video berdurasi 32 saat,lapor portal Tribun Timur.
Menurut Ketua Bahagian Jenayah Polis Gowa, Asisten Komisioner Jufri Natsir, mangsa sering mengadu masalah internet yang sukar didapati di kampungnya.
“Mangsa sudah meninggal dunia ketika ditemui adiknya di bawah katil dalam keadaan mulut berbuih.
“Sebotol racun serangga dan sisa-sisa racun turut ditemui dalam bilik mangsa membunuh diri,” kata Jufri.
Mengikut keterangan rakan-rakan mangsa, IM sering mengeluh kerana banyaj tugasan sekolah perlu dibuat secara online dan memerlukan pautan internet yang laju.

Sementara itu Ketua Polis Manuju, Inspektor Jamaludin berkata mangsa dilaporkan sering bermimpi meninggal dunia dan melihat jenazahnya dimandikan.
“Mangsa juga kerap kali mengatakan bahawa dia akan meninggal dunia pada hari minggu,” kata Jamaludin lagi. – Agensi


Tiga termasuk suami isteri maut kemalangan
Oleh KOSMO!

18 Oktober 2020, 3:57 pm
Oleh ASLIZA MUSA
TAPAH – Tiga termasuk pasangan suami isteri maut dalam kemalangan melibatkan dua kenderaan di Kampung Klah Baru, Sungkai di sini hari ini.
Mohamed Tahir Junus, 64, dan isteri, Nor Aini Mohd. Sam, 56, yang cedera parah akibat tersepit dalam kereta jenis Proton Saga BLM disahkan maut di tempat kejadian.
Seorang lelaki berusia 24 tahun bagaimanapun meninggal dunia ketika menerima rawatan di Hospital Slim River.
Ketua Balai Bomba dan Penyelamat Bidor, Muhammad Asyraf Mat Isa berkata, sepasukan anggota dihantar ke lokasi kejadian setelah menerima panggilan kecemasan pada pukul 11 pagi.
Katanya, setibanya di lokasi, didapati kemalangan membabitkan kereta dinaiki pasangan suami isteri tersebut dan Perodua Myvi dipandu lelaki berusia 24 tahun.

“Operasi mengeluarkan pasangan suami isteri itu segera dijalankan dengan menggunakan peralatan khas ‘rescue tool’.
“Kedua-dua mangsa yang parah disahkan meninggal dunia oleh pasukan perubatan di lokasi kejadian,” katanya ketika dihubungi di sini hari ini.
Menurut Muhammad Asyraf, seorang lagi mangsa dihantar ke Hospital Slim River untuk rawatan namun lelaki itu meninggal dunia sebaik sahaja tiba di hospital.
Katanya, operasi disertai lima anggota Balai Bomba dan Penyelamat Bidor dengan dibantu tujuh anggota dari Slim River.
“Operasi mengeluarkan mangsa tersepit mengambil masa 10 minit dan ditamatkan pada pukul 1.45 petang,” katanya. – K! ONLINE


Kekasih lelaki bunuh isteri mohon tukar nama
Oleh KOSMO!

18 Oktober 2020, 4:06 pm
DENVER- Kekasih Chris Watts, lelaki yang membunuh isteri dan tiga anaknya dua tahun lalu memohon menukar namanya dalam satu permohonan yang dibuat di Daerah Jefferson, Colorado.
Nichol Kessinger, 32, dalam permohonannya memberi alasan menukar nama supaya dapat memulakan hidup baharu dan melupakan kes hitam itu.
Kes pembunuhan Watts menjadi tular di media sosial baru-baru ini apabila rangkaian penstriman Netflix menerbitkan dokumentari tentang peristiwa kejam itu.
Dalam kejadian itu, Watt mengaku bersalah membunuh isterinya Shannan,34, dan tiga anak mereka, Bella,4, Celeste,3, dan Nico (15 minggu dalam kandungan) dalam percubaan meninggalkan keluarganya untuk bersama Kessinger.
Kessinger (kanan) dan Chris menjalin hubungan sulit selama enam bulan sebelum lelaki itu membunuh keluarganya untuk bersama kekasihnya. – Agensi
Watt dan Kessinger adalah rakan sekerja di sebuah syarikat petroleum di Colorado.
Kessinger membantu pihak polis mendedahkan perbuatan Watts apabila tampil mengakui tentang hubungannya dengan lelaki itu sekaligus membongkar motif pembunuhan keluarga tersebut.

“Pada penghujung 2018, Nichol berpindah dari Colorado ke negeri lain dan memulakan pekerjaan baharu di bawah program perlindungan saksi.
“Dia memang sudah lama berhasrat ingin menukar namanya kerana dia tidak mahu dikenali sebagai perempuan simpanan yang menyebabkan seorang ibu dan tiga anaknya dibunuh,” ujar sumber kepada portal Radar Online baru-baru ini.
Kessinger kini diletakkan di bawah program perlindungan saksi selepas memberi kerjasama pada polis membongkar perbuatan Chris. – Agensi
Sejak dokumentari pembunuhan keluarga Watts bertajuk American Murder: The Family Next Door ditayangkan di Netflix dua minggu lalu, menarik perhatian meluas netizen tentang kes yang berlaku pada Ogos 2018 ini.
Permohonan penukaran nama Kessinger dijadualkan berlangsung Khamis ini. – Agensi


21 individu ditahan terlibat judi online
Oleh EDDY AQMAL MOHAMED HAMIDI

18 Oktober 2020, 3:43 pm
KUALA LUMPUR – Seramai 21 individu termasuk seorang wanita warga asing ditahan selepas didapati terlibat dalam kegiatan judi ekor haram dan perjudian online dalam serbuan di sebuah kondominium di Mount Kiara, di sini semalam.
Ketua Polis Daerah Brickfields, Asisten Komisioner Zairulnizam Mohd. Zainuddin berkata, serbuan berkenaan dilakukan oleh sepasukan anggota dari Bahagian Siasatan Jenayah Brickfields menerusi Ops Bersepadu Ibu Pejabat Polis Daerah  Brickfields.
“Mereka yang ditahan terdiri daripada 15 lelaki dan lima wanita tempatan termasuk seorang wanita warganegara Britain.
“Anggota bertugas turut merampas sebanyak 21 set komputer pelbagai jenama, 42 unit telefon bimbit termasuk dua buah modem,” katanya menerusi satu kenyataan di sini hari ini.
Menurut Zairulnizam, polis Brickfields turut menahan dua lelaki warga Pakistan dan seorang lelaki tempatan yang terlibat dalam kegiatan perjudian ekor haram masing-masing di Kuchai Lama dan Sri Petaling menerusi operasi sama.
“Pihak polis turut merampas tiga unit telefon bimbit pelbagai jenama dan wang tunai berjumlah RM230 dan kes disiasat di bawah Seksyen 9(1) serta Seksyen 4(1)(c) Akta Rumah Judi Terbuka 1953,” tegas beliau.

Mengulas lanjut, Zairulnizam berkata, sebanyak enam tindakan kompaun turut dikenakan terhadap enam individu yang didapati melanggar prosedur operasi standard (SOP) Perintah Kawalan Pergerakan Bersyarat (PKPB).
“Antara kesalahan yang didapati dilakukan sepanjang operasi dijalankan adalah pemilik premis gagal mematuhi penjarakan sosial, pelanggan tidak membuat imbasan menggunakan aplikasi MySejahtera serta memainkan muzik dalam premis untuk hiburan.
“Susulan itu, tindakan kompaun telah diambil mengikut Peraturan 11 Peraturan-peraturan Pencegahan dan Pengawalan Penyakit Berjangkit (Langkah-langkah di dalam kawasan tempatan jangkitan) 2020 dengan kompaun RM1,000,” ujarnya.
Tambah beliau, orang ramai yang mempunyai sebarang maklumat berhubung kejadian jenayah boleh menghubungi pihak polis Brickfields di talian 03 2297 9222. – K! ONLINE


Terkejut air masuk rumah selepas solat Subuh
Oleh KOSMO!

18 Oktober 2020, 3:38 pm
Oleh MOHAMAD NAUFAL MOHAMAD IDRIS
KUALA SELANGOR – Penduduk di Jalan Kolam Pancing terkejut apabila kediaman mereka digenangi air sedalam satu meter akibat fenomena air pasang besar hari ini.
Rata-rata rumah tersebut dimasuki air dalam tempoh 15 hingga 30 minit bermula kira-kira pukul 7 pagi.
Seorang penduduk ditemui Kosmo!, Noorain Razali, 32, berkata, kejadian disedari apabila dia baharu sahaja selesai menunaikan solat subuh.
“Saya melihat daripada tingkap rumah mendapati longkang di tepi kediaman telah dipenuhi air.
“Sebaik selesai solat Subuh didapati air masuk ke rumah dengan begitu cepat sedalam satu meter dengan segera memindahkan barangan seperti pembersih hampagas, kipas dan pakaian ke tempat lebih tinggi,” katanya.

Kata pekerja sebuah syarikat perbankan itu, air hanya berhenti memasuki rumahnya kira-kira 45 minit kemudian.
Sementara itu, Muhammad Rayan Abdullah, 45, pula memberitahu kejadian tersebut tidak seteruk pernah dialaminya berbanding empat tahun lalu dengan kediamannya digenangi air setinggi paras lutut.
“Selepas kejadian itu, saya terus membina tembok di belakang rumah bagi mengelak air akibat fenomena itu memasuki kediaman menerusi ladang kelapa sawit,” katanya.
Bagi Mohd. Fazli Jamil, 32, sudah tiga kali air akibat fenomena itu memasuki pekarangan rumah pada tahun ini sejak tinggal di kawasan tersebut setahun lalu.
Fenomena air pasang besar yang dijangka sehingga esok itu akan melibatkan lima daerah iaitu Klang, Kuala Selangor, Sabak Bernam, Kuala Langat dan Sepang. – K! ONLINE


Lebih 200 penduduk kampung lakukan ujian saringan Covid-19
Oleh KOSMO!

18 Oktober 2020, 4:07 pm
Oleh NORLIA RAMLI
BALING – Lebih 200 penduduk Kampung Padang Che Mas, Pulai di sini menjalani ujian saringan susulan penularan wabak Covid-19 bagi Kluster Tembok di Surau Al-Ubudiah di kampung itu hari ini.
Turut menjalani saringan ialah murid Sekolah Kebangsaan (SK) Dalam Wang.
Penduduk kampung tersebut, Abdullah Tahir, 47, berkata, dia membawa anaknya, Mohd Nazirul Hakim, 12, untuk melakukan ujian saringan seperti diarahkan Kementerian Kesihatan Malaysia (KKM).
“Saya akur dengan arahan KKM itu demi keselamatan ahli keluarga dan semua penduduk di sini,” katanya di sini hari ini.
Katanya, dia juga akan mematuhi Perintah Kawalan Pergerakan Bersyarat (PKPB) yang dikenakan di kawasan kampung tersebut.

“Setakat ini, keadaan di sini terkawal dan semua penduduk kampung yang diminta membuat ujian saringan memberi kerjasama yang baik,” ujarnya.
Seorang lagi penduduk, Azizan Wanik, 47, berkata, dia membawa tiga anak yang berusia antara lima hingga 10 tahun untuk melakukan ujian saringan seperti diarahkan KKM.
“Saya berharap anak-anak saya dan semua penduduk kampung yang melakukan saringan hari ini bebas daripada Covid-19,” katanya.
Tambahnya, dia telah membuat persediaan awal dengan membeli barang keperluan makanan untuk menjalani tempoh perintah kawalan pergerakan yang bermula hari ini hingga hujung bulan ini.-K! ONLINE


Abot, Rambai pujuk Awang Tok Uban keluar kampung
Oleh KOSMO!

18 Oktober 2020, 4:02 pm
Oleh YATIMIN ABDULLAH
KUALA KRAI – Dua ekor gajah denak yang diberi nama Abot dan Rambai merupakan watak penting dalam membantu Jabatan Perlindungan Hidupan Liar dan Taman Negara (Perhilitan) memujuk seekor gajah liar jantan untuk dipindah keluar dari Kampung Tok Uban, Sungai Rek, di sini hari ini.
Abot dan Rambai hanya mengambil masa selama 30 minit untuk memujuk dan menenangkan gajah jantan seberat 2.5 tan yang dinamakan sebagai Awang Tok Uban.
Difahamkan, jasa Abot dan Rambai kepada Perhilitan cukup besar terutama dalam kerja-kerja memujuk gajah liar sekaligus memudahkan proses pemindahan dijalankan.
Ketua Pusat Operasi Konservasi Gajah Kebangsaan Kuala Gandah, Mohd. Khairul Adha Mat Amin berkata, seramai 25 orang anggota dari Kelantan, Kuala Gandah, Terengganu dan Johor telah terlibat dalam operasi pemindahan itu.
Menurutnya, gajah jantan berusia 30 tahun itu berjaya ditangkap Perhilitan pada 12 Oktober lalu.

“Selepas ditangkap, kita memberi rawatan terlebih dahulu kepada Awang Tok Ubah sebelum pindahkan ke Kompleks Taman Negara.
“Selain Awang Tok Uban, dua ekor lagi gajah liar yang telah ditangkap akan dipindahkan dalam masa terdekat,” katanya ketika sitemui pemberita di sini hari ini.
Menurut Mohd. Khairul, proses itu dijangkakan akan selesai sepenuhnya pada Rabu ini.
“Difahamkan, gajah-gajah ini keluar mencari makan selepas habitat asalnya telah dipercayai telah diceroboh,” ujarnya.
Operasi tersebut bermula pada pukul 8 pagi hingga 1 petang tadi itu turut dibantu oleh anggota Polis dan Jabatan Sukarelawan Rakyat (Rela). – K! ONLINE


Tradisi beca perlu kekal di Kelantan
Oleh KOSMO!

18 Oktober 2020, 3:13 pm
Oleh ROSLIZA MOHAMED
KOTA BHARU – Tradisi perkhidmatan pengangkutan beca diharap terus kekal dalam memastikan produk pelancongan itu sentiasa menjadi tarikan utama khususnya di negeri ini
Ahli Majlis Pimpinan Tertinggi Parti Pribumi Bersatu Malaysia (Bersatu), Datuk Mohamed Farid Mohamed Zawawi berkata, usaha yang dilakukan Tourism Malaysia Kelantan juga merupakan satu langkah terbaik supaya golongan penunggang beca tidak dilupakan.
Menurutnya, sehingga kini, hanya seramai 22 pengayuh beca di Kota Bharu melibatkan warga emas dan kebanyakan mereka memperoleh pendapatan yang tidak tetap.
“Di negeri ini, beca yang dikenali drebar teksi suatu ketika dahulu boleh juga menjana pendapatan lebih sekiranya membawa pelancong ke Hotel Perdana, Hotel Grand Renai dan Hotel Grand River View di sini.
“Menaiki beca merupakan satu nostalgia kepada pelancong apabila destinasi itu terletak tidak jauh dari pusat bandar malah pengangkutan itu juga tidak perlu dikayuh kerana sudah dilengkapi kemudahan bermotor,” katanya selepas meninjau keadaan pengayuh beca di Pasar Besar Siti Khatijah di sini hari ini.

Program santai selama satu jam itu merupakan ruang terbaik buat Mohamed Farid untuk bertanyakan situasi pengayuh beca pada masa ini.
Menurutnya, dalam pada itu, beliau juga menyeru golongan muda agar terlibat untuk mengayuh beca.
“Kita tidak mahu beca ini hilang begitu sahaja khususnya di negeri ini. Mengambil contoh seperti di negeri Melaka dan Pulau Pinang, ada golongan muda yang mengayuh beca untuk mencari rezeki.
“Perkhidmatan beca yang ada sekarang boleh ditingkatkan lagi dengan memasang lagu dikir barat atau muzik mengikut kesesuaian supaya dapat menarik pelancong,”katanya. – K! ONLINE


Mayat warga emas atas kerusi
Oleh KOSMO!

18 Oktober 2020, 4:20 pm
Oleh NOOR HASLIZA NUSI
GEORGE TOWN – Mayat seorang lelaki warga emas dijumpai dalam keadaan terduduk di atas kerusi kayu dipercayai di bahagian dapur rumahnya di Lebuh Nipah, Taman Lip Sin di sini pagi tadi.
Mayat, Koh Hok Bee, 69, ditemui anggota bomba yang diarah memecahkan pintu kediaman berkenaan kira-kira pukul 10 pagi.
Jurucakap bomba berkata, pihaknya menerima panggilan daripada pasukan polis untuk bantuan membuka pintu rumah yang berkunci pada pukul 9.58 pagi dan tiba ke situ kurang 15 minit kemudian.
“Tindakan anggota adalah dengan memecahkan pintu rumah tersebut dengan menggunakan peralataan menyelamat.
“Setelah pintu berjaya dibuka, kami menemui seorang lelaki dalam lingkungan 60-an didapati tidak sedarkan diri. Kematiannya telah disahkan pihak Kementerian Kesihatan Malaysia (KKM),” katanya ketika dihubungi Kosmo! hari ini.

Mayat Hok Bee kemudiannya diserahkan kepada pasukan polis untuk tindakan lanjut dan dibawa ke Unit Forensik Hospital Pulau Pinang. – K! ONLINE


Fenomena air pasang besar: Bomba nasihat hindari kawasan pantai Bagan Lalang
Oleh KOSMO!

18 Oktober 2020, 4:11 pm
Oleh NUR SHARIEZA ISMAIL
SEPANG – Orang ramai dinasihatkan menghindari kawasan pantai berikutan kejadian fenemona air laut pasang besar yang melanda beberapa kawasan di Selangor ketika ini.
Pengarah Jabatan Bomba dan Penyelamat Selangor, Norazam Khamis berkata, pihaknya bersiap siaga menghadapi segala kemungkinan selain membuat rondaan pemantauan dan pemeriksaan sehingga esok mengikut jadual air laut pasang besar yang diterima.
“Rondaan pemantauan itu bukan sahaja dilakukan di Bagan Lalang, Sepang tetapi juga dibuat di kawasan lain yang dikenal pasti iaitu Sabak Bernam; Sungai Besar; Sekinchan;Tanjong Karang; Kuala Selangor; Pelabuhan Klang; Kapar; Banting dan Sungai Pinang,” katanya kepada Kosmo! hari ini.
Berhubung kejadian air pasang yang berlaku di Bagan Lalang, beliau berkata daripada maklumat diperoleh, ia melibatkan kawasan hujung pantai berdekatan Taman Seri Bayu dan kawasan pos Pasukan Gerakan Am (PGA) .
“Seramai enam anggota beserta seorang penyelia dari Balai Bomba dan Penyelamat Sepang telah dikerahkan ke kawasan terbabit selepas menerima maklumat daripada orang awam kira-kira pukul 6.30 pagi.

“Setiba di lokasi, kita telah membuat pemeriksaan di rumah-rumah yang berhampiran dengan pantai.
“Didapati, kawasan penduduk tidak dinaiki air dan tiada kerja-kerja pemindahan dibuat.
“Bagaimanapun jika keadaan air tinggi dan menyebabkan banjir, kita akan membantu untuk memindahkan penduduk ke kawasan selamat,” katanya.
Namun begitu, katanya, penduduk yang tinggal berdekatan pantai dinasihatkan segera berpindah jika rumah mereka dinaiki air selain patuh arahan pasukan keselamatan untuk berbuat demikian.
Terdahulu, tular rakaman video berdurasi satu minit 58 saat yang sempat dirakam penduduk setempat mengenai keadaan air laut berikutan kejadian air pasang besar yang berlaku di pantai Bagan Lalang di sini kelmarin. – K! ONLINE


Bayi maut tersedak susu
Oleh MOHD SHARKAWI LONDING

18 Oktober 2020, 1:35 pm
ISKANDAR PUTERI – Seorang bayi perempuan berusia 20 hari meninggal dunia disyaki akibat tersedak susu dalam kejadian di rumah keluarganya di Forest City, Tanjung Kupang di sini kelmarin.
Ketua Polis Daerah Iskandar Puteri, Asisten Komisioner Dzulkhairi Mukhtar berkata, bayi berkenaan disedari tidak sedarkan diri oleh bapa angkatnya ketika kejadian pada pukul 10 pagi.
“Bayi berkenaan sedang menyusu di rumah sewa bapa angkatnya di Tanjung Kupang. Lelaki berusia 35 tahun itu kemudian mendapati anak perempuannya sudah tidak bergerak dan disyaki tidak bernyawa.
“Dia menghubungi Klinik Kesihatan Tanjung Kupang. Pemeriksaan pihak klinik mengesahkan bayi tersebut telah meninggal dunia,” katanya dalam kenyataan di sini hari ini.
Dzulkhairi berkata, mayat bayi berkenaan dihantar ke Hospital Sultanah Aminah (HSA) untuk bedah siasat.
Katanya, bayi perempuan berkenaan dilahirkan di HSA pada 27 September lalu belum didaftarkan dan dipercayai anak tidak sah taraf.- K! ONLINE


Pegawai Penjara Seberang Perai pula positif Covid-19
Oleh KOSMO!

18 Oktober 2020, 1:48 pm
Oleh SAFINA RAMLI
GEORGE TOWN – Seorang pegawai di Penjara Seberang Perai di Jawi, Nibong Tebal dekat sini menjadi kakitangan Jabatan Penjara Pulau Pinang pertama dikesan dijangkiti Covid-19 semalam.
Pengarah Penjara negeri, Roslan Mohamed berkata, daripada 26 kes aktif yang dilaporkan semalam di penjara berkenaan satu di antaranya melibatkan seorang pegawai penjara di sana.
“Kami masih belum dapat memastikan dari mana punca jangkitan membabitkan pegawai berkenaan yang kini di rawat di Hospital Pulau Pinang.
“Kesemua kontak rapat pegawai berkenaan termasuk ahli keluarga telah disaring dan masih menunggu keputusan saringan,” katanya ketika dihubungi Kosmo! di sini hari ini.
Setakat semalam, Kluster Penjara Seberang Perai telah mencatatkan sebanyak 54 kes manaka Kluster Penjara Reman pula merekodkan 377 kes dengan satu kematian.

Sementara itu, Roslan berkata, pihaknya mengalami kekurangan pelitup muka ketika ini dan memerlukan kira-kira 4,500 keping setiap hari. – K! ONLINE


Wanita UMNO sokong keputusan parti tolak DAP
Oleh LUQMAN RIDHWAN MOHAMED NOR

18 Oktober 2020, 2:04 pm
KUALA LUMPUR – Wanita UMNO berdiri teguh dengan keputusan mesyuarat Ahli Majlis Kerja Tertinggi UMNO bahawa mereka tidak akan menjalin kerjasama dengan mana-mana pihak yang mempunyai kaitan dengan DAP dan terus memperkukuh Muafakat Nasional.
Ketua Wanita UMNO, Datuk Seri Dr. Noraini Ahmad berkata, mereka juga yakin dan percaya dengan kebijaksanaan pucuk pimpinan dalam membawa hala tuju parti demi kepentingan rakyat sesuai dengan status parti keramat di negara ini.
“Justeru, Wanita UMNO berharap semua ahli parti khususnya Wanita UMNO supaya tenang dan tidak membuat sebarang andaian yang boleh menjejaskan keharmonian di dalam parti.
“Jadi, marilah kita terus mengukuhkan benteng parti bagi memastikan tiada lubang yang boleh ditembusi pihak lawan yang mahu melihat parti keramat ini tenggelam,” katanya dalam satu kenyataan di sini semalam. – K! ONLINE


Rumah penduduk rosak dalam kejadian ribut
Oleh KOSMO!

18 Oktober 2020, 1:45 pm
Oleh ROHANA MOHD. NAWI
KOTA BHARU – Sebanyak 25 rumah di beberapa buah kampung dalam daerah ini rosak apabila bumbung diterbangkan angin dan dihempap pokok dalam kejadian ribut petir petang semalam.
Kampung yang terlibat dalam kejadian kira-kira pukul 3.30 petang itu adalah Kampung Likong, Kampung Pauh Butut, Kampung Parit, Kampung Kubang Kachang dan Kampung Bechah Keranji, Peringat di sini.
Kesemua rumah mengalami kerosakkan teruk di bahagian bumbung selepas diterbangkan angin dalam tempoh 30 minit hujan melanda kawasan itu.
Seorang penduduk Kampung Kubang Kachang, Abdul Salam Ismail, 48, berkata ketika kejadian, dia berada di dalam rumah sebelum terdengar dentuman yang amat kuat dari atas bumbung.
“Selepas hujan dan ribut reda, saya melakukan pemeriksaan sebelum mendapati tangki air turut diterbangkan angin dan menghempap bumbung rumah pusaka ayah.

“Kejadian itu menyebabkan sebahagian bumbung rumah pecah, namun saya bersyukur apabila tiada sebarang kemalangan jiwa berlaku terhadap ahli keluarga,” katanya.
Abdul Salam berkata, keseluruhan kerosakkan bumbung rumahnya itu dianggarkan bernilai RM5,000.
Sementara itu, Pengerusi Pertubuhan Kebajikan Mukim Parit, Wan Azizi Wan Abdul Ghani berkata, dia dimaklumkan oleh beberapa penduduk mengenai kejadian ribut dan kebanyakan rumah mengalami kerosakkan di bahagian bumbung.
“Kebanyakan rumah penduduk rosak teruk. Ada rumah yang dihempap pokok tumbung selain bumbung diterbangkan angin.
” Saya melihat kerosakkan yang dialami mereka dianggarkan berjumlah antara RM2,000 hingga RM5, 000, ” ujarnya.
Sehubungan itu, Wan Azizi berkata, dia memohon kerjasama pihak berkaitan agar tampil menyalurkan sumbangan bagi meringankan beban mangsa yang terlibat.
Sementara itu, Komander Operasi Balai Bomba dan Penyelamat Pasir Tumboh, Ayob Mahmood berkata, pihaknya menerima panggilan kecemasan berhubung pokok besar tumbang dan menghempap sebuah rumah banglo di Kampung Bechah Keranji, Peringat, kira-kira pukul 4.02 petang.
Katanya, sepasukan lima anggota bergegas ke tempat kejadian untuk memotong pokok yang melintang di kawasan jalan raya.
“Kita mengambil masa lebih sejam untuk menyiapkan kerja-kerja memotong pokok yang tumbang dengan menggunakan mesin pemotong,” ujarnya.
Ayob berkata, kerja-kerja memotong dan membersih laluan siap sepenuhnya kira-kira pukul 5.25 petang. – K! ONLINE


Tergamak belasah warga emas
18 Oktober 2020, 1:58 pm
KUALA LUMPUR – Satu video tular membabitkan seorang warga emas dibelasah sehingga berdarah kepala dan pakaiannya terkoyak dalam satu pergaduhan pada 15 Oktober lalu.
Video berdurasi satu minit 22 saat itu memaparkan warga emas tersebut ditumbuk oleh seorang lelaki itu sebelum cuba dileraikan dua orang individu lain di Taman Rekreasi Bandar Baru Sungai Buloh pada pukul 4.50 petang.
Menurut ciapan di akaun Twitter bernama @Raraa890, individu yang memukul warga emas itu merupakan orang kelainan upaya (OKU).
“Lelaki ini tinggal di area taman juga, suami saya memberitahu lelaki itu mempunyai masalah mental serta mempunyai kad OKU.
“Dia selalu minum bersendirian di kedai dan mengamuk tanpa diduga malah dia hampir melanggar orang melakukan kerja wiring,” katanya dalam ciapan di akaun Twitter baru-baru ini.
Jelasnya warga emas terbabit tidak mahu melaporkan kepada polis kerana tidak mahu isu tersebut berleretan.

“Minta maaf semua, mangsa, tidak mahu laporkan kepada pihak berkuasa dan tidak mahu panjangkan cerita,” jelasnya.
Difahamkan, mangsa sedang bersenam di kawasan itu dan menegur individu tersebut tidak boleh membawa motor di kawasan itu, kerana tidak puas hati lelaki itu mengamuk, menumbuk mangsa, kemudian mengambil ranting pokok lalu memukul mangsa. – K! ONLINE.


Air pasang besar bantu operasi pembersihan
Oleh KOSMO!

18 Oktober 2020, 2:19 pm
Oleh ZAKKINA WATI AHMAD TARMIZI
PORT DICKSON – Air pasang besar setinggi 3.4 meter dilihat boleh membantu mempercepatkan lagi proses pemulihan secara semula jadi bagi pembersihan Pantai Cermin, Batu 10, dekat sini yang tercemar dengan tumpahan minyak.
Pegawai Pertahanan Awam Daerah Port Dickson, Kapten (PA) Mohamad Azri Abu Hassan berkata, fenomena itu bermula pukul 6 pagi tadi itu diharap boleh membantu operasi pembersihan yang memasuki hari ke hari keenam hari ini.
“Menurut Jabatan Laut, air pasang besar pada pukul 6 pagi tadi setinggi 3.4 meter dengan ombak yang tinggi. Situasi ini diharap boleh membantu lagi mempercepatkan proses pemulihan secara semula jadi jika keadaan cuaca panas.
“Minyak yang terdapat pada laut akan cepat meruap apabila cuaca panas dan ombak yang kuat,” katanya kepada Utusan Malaysia hari ini.
Mohamad Azri menjelaskan, operasi pembersihan hari ini, pihaknya akan melakukan pemasangan ‘absorbent boom’ di pesisiran pantai dan pemasangan ‘absorbent boom’ sepanjang 12 meter berbentuk lingkungan bulatan di atas permukaan air laut menggunakan dua bot untuk memerangkap saki baki minyak.

“Hari ini kami melihat ada pengurangan minyak di pesisiran pantai dan dijangka boleh menghentikan operasi dalam satu ke dua hari lagi.
“Diharap pemasangan ‘absorbent boom’ dipermukaan laut ini mampu mengawal keadaan pantai agar semakin bersih dan lebih terkawal,” katanya. – K! ONLINE


Empat kawasan Kuala langat dilimpahi air fenomena pasang besar
Oleh KOSMO!

18 Oktober 2020, 2:11 pm
Oleh ABDUL RAZAK IDRIS
KUALA LANGAT – Fenomena air pasang yang berlaku pagi tadi mengakibatkan empat kawasan di sini dilimpahi air laut.
Kawasan tersebut termasuk Pantai Morib, Pantai Kelanang, Batu Laut dan Taman Harmoni.
Pegawai Penyelaras Skuad Pasukan Tindakan Segera (PANTAS) Majlis Perbandaran Kuala Langat (MPKL), Miskon Karim berkata, fenomena tersebut berlaku kira-kira pukul 5 pagi dengan air mula melimpah dan memenuhi pesisir pantai dan jalan raya di kawasan terlibat bermula pukul 5.17 pagi hingga 7.52 pagi.
Katanya, limpahan air tersebut mengakibatkan kerosakan tembok penahan ombak berhampiran medan selera di Jeti Tanjung Sepat.
“Limpahan air pasang kali ini turut menyebabkan kawasan perumahan di Taman Harmoni namun tiada melibatkan pemindahan mangsa.

“Pemantauan sedang dilakukan dari masa ke semasa,” katanya ketika dihubungi di sini hari ini.
Fenomena air pasang besar dijangka berlaku sehingga esok dengan ketinggian paling tinggi 5.8 meter dicatatkan pada hari ini. – K! ONLINE


Kubur dalam kebun sawit dipercayai ada kaitan kehilangan pesara polis
Oleh KOSMO!

18 Oktober 2020, 1:32 pm
Oleh MOHAMAD FAHD RAHMAT
KLUANG – Misteri kehilangan seorang pesara polis sejak 31 Ogos lalu, terungkai dengan penemuan sebuah kubur di kebun kelapa sawit di Batu 26, Kahang di sini pagi semalam.
Anak mangsa, Jacky Su Kai Lun, 32, berkata, pihaknya kini berada di Jabatan Forensik Hospital Sultanah Aminah (HSA) untuk pengecaman mayat yang dipercayai bapanya yang sudah reput ketika ditemui.
“Semalam polis telefon saya dan memberitahu mengenai penemuan jasad berkenaan di sebuah kebun kelapa sawit tetapi tidak memberitahu maklumat lanjut.
“Hari ini saya dan keluarga termasuk emak hadir ke HSA untuk proses pengecaman dan diberitahu suspek utama kes iaitu Ah Kim mengaku melakukan pembunuhan itu,” katanya ketika dihubungi hari ini.
Beliau berkata, diberitahu pihak polis motosikal bapanya masih belum dijumpai dan proses pencarian masih dilakukan.

“Semalam sekitar jam 3 petang saya ke lokasi kubur di kebun milik orang lain itu bersama ahli keluarga dan orang kampung yang menunjukkan lokasinya.
“Hari ini di HSA kami menerima ziarah Ketua Polis Johor Datuk Ayob Khan Mydin Pitchay yang meminta kami bersabar dan menunggu hasil bedah siasat,”katanya.
Terdahulu Kosmo! pada 4 Oktober lalu melaporkan seorang pesara polis dilaporkan hilang sejak 31 Ogos lalu selepas bertemu dengan seorang rakan niaga bagi membincangkan mengenai hutang Ielaki itu dengannya sebanyak RM30,000.
Su Kim Chiang, 57, berjumpa dengan rakannya itu di sebuah kedai motosikal di Pekan Kahang di sini kira-kira pukul 8 malam.
Anaknya, Jacky Su Kai Lun, 32, berkata, selepas kira-kira 30 minit bapanya berjumpa lelaki terbabit, ibunya ada menghubungi Kim Chiang namun gagal sebelum memaklumkan perkara itu kepadanya kira-kira 10 malam.- K! ONLINE


Pengikut Instagram Neelofa naik mendadak selepas berpurdah
Oleh MOHD. HAIKAL ISA

18 Oktober 2020, 2:15 pm
KUALA LUMPUR – Pelakon dan pengacara, Neelofa atau nama sebenarnya, Noor Neelofa Mohd. Noor kini menggungguli carta selebriti tempatan yang memiliki pengikut paling ramai di Malaysia.
Menurut tinjauan Kosmo! Online setakat pukul 10 pagi tadi, pengikut pengacara program bual bicara itu, Next To Neelofa itu naik mendadak selepas mengumumkan dirinya berpurdah Khamis lalu.
Pengikut Neelofa, 31, kini dibezakan lebih 22 ribu berbanding daripada pengikut penyanyi nombor satu tanah air, Datuk Seri Siti Nurhaliza.
Neelofa memiliki pengikut seramai 7,960,163 manakala Siti (7,937,793).
Sebelum ini sekitar Ogos, Kosmo! pernah melaporkan, Siti atau nama sebenarnya, Siti Nurhaliza Tarudin merupakan selebriti dengan jumlah pengikut Instagram paling ramai iaitu 7.8 juta. diikuti Neelofa (7.6 juta), Zizan Razak (7.4 juta) dan Nora Danish (7.1 juta). – K! ONLINE


Majikan diberi amaran tidak buat tuntutan palsu
Oleh NORLIDA AKMAR IDROS

18 Oktober 2020, 3:02 pm
SIK – Kementerian Sumber Manusia memberi amaran tindakan tegas akan diambil kepada majikan yang membuat tuntutan palsu dan salah guna dana Program Subsidi Upah (PSU) 2.0 Pertubuhan Keselamatan Sosial (Perkeso) yang bermula 1 Oktober lalu hingga 31 Disember depan.
Timbalan Menterinya, Awang Hashim berkata, kalangan majikan perlu bertanggungjawab dalam mengemukakan permohonan bagi bantuan kerajaan tersebut.
“Kita kesal kerana kira-kira 30 majikan dilaporkan mengambil kesempatan dengan mengemukakan tuntutan palsu sejak permohonan bagi PSU dibuka pada April lalu,” katanya pada sidang akhbar selepas lawatan rasmi di Kolej Keda di sini hari ini.
Kata beliau, program tersebut diperkenalkan di bawah Pelan Jana Semula Ekonomi Negara (Penjana) bertujuan untuk membantu majikan yang terkesan daripada segi ekonomi akibat Covid-19.
“PSU ini adalah bagi memastikan majikan dapat meneruskan operasi syarikat serta mengelakkan pekerja hilang pekerjaaan.
“Justeru, kita berharap hanya majikan yang layak sahaja memohon bantuan di bawah PSU 2.0 ini,” ujarnya.

PSU di bawah Penjana diperkenalkan pada 1 April lalu dengan permohonan dibuka sehingga 30 September lepas sebelum program tersebut dilanjutkan di bawah PSU 2.0 bermula 1 Oktober hingga 31 Disember depan.
Pelaksanaan PSU 2.0 dijangka memanfaatkan 1.3 juta pekerja dengan membabitkan peruntukan sebanyak RM2.4 bilion.
Sementara itu, dalam perkembangan berkaitan, menurut Awang, berdasarkan rekod Sistem Insurans Pekerjaan (SIP), seramai 87,779 orang hilang pekerjaan dalam tempoh antara Januari lalu hingga 14 Oktober lepas.
“Pada masa sama, seramai 52,851 pekerja telah digajikan melibatkan pengambilan oleh 9,676 majikan dalam Program Insentif Pengambilan Pekerja dari 5 Jun hingga 9 Oktober lalu,” katanya. – K! ONLINE


Tiga institusi perubatan swasta bantu proses sampel ujian saringan Covid-19 tertunggak
Oleh KOSMO!

19 Oktober 2020, 9:05 pm
Oleh IVAN AMIRUL
KOTA KINABALU – Sebanyak tiga institusi perubatan swasta dilantik bagi membantu memproses sampel ujian saringan Covid-19 tertunggak di negeri ini.
Menteri Kerajaan Tempatan dan Perumahan yang juga Menteri Kewangan II Sabah, Datuk Seri Masidi Manjun berkata, pihaknya difahamkan mengenai perkara terbabit dalam mesyuarat bersama Majlis Keselamatan Negara (MKN) hari ini.
“Saya dimaklumkan tiga hospital serta klinik swasta usdah dilantik bagi membantu menjalankan proses ujian sampel yang masih tertunggak.
“Kita melihat inisiatif suatu langkah terbaik bukan sahaja mempu menyelesaikan masalah ujian sampel tertunggak malahan turut mempercepatkan ujian saringan untuk sampel yang bahru.
“Oleh itu, saya andaikan dalam beberapa hari ini kita akan dapat gambaran tepat mengenai statistik harian selepas semua sampel tertunggak dapat diselesaikan,” katanya ketika Sidang Media Perkembangan Semasa Covid-19 Negeri Sabah hari ini.

Terdahulu, Masidi ketika sidang media sama semalam memaklumkan masih terdapat sebanyak 11,000 sampel Covid-19 masih belum melalui ujian pengesanan setakat ini.
Bagaimanapun, beliau menyatakan jumlah berkenaan sudah menunjukkan pengurangan berikutan bilangan sampel terdahulu yang tertunggak adalah 18,000 selain memaklumkan Kementerian Kesihatan (KKM) sudah berjaya menjalankan ujian ke atas 7,000 sampel kelmarin. – K! ONLINE


49 pekerja Proton positif Covid-19
Oleh LUQMAN RIDHWAN MOHAMED NOR

19 Oktober 2020, 9:32 pm
KUALA LUMPUR – Sebanyak 49 pekerja Proton kini positif Covid-19 sejak kes pertama membabitkan kakitangan syarikat tersebut dilaporkan pada 14 Oktober lalu.
Proton dalam satu kenyataan memaklumkan, semua pekerja yang terlibat adalah daripada bahagian kejuruteraan dan mereka telah dilaporkan kepada pihak berkuasa.
Menurutnya, semua pekerja tersebut tidak perlu hadir secara fizikal ke kilang Proton Shah Alam kerana telah diarahkan untuk bekerja dari rumah.
“Pihak syarikat akan terus mengikuti langkah-langkah pembasmian yang disyorkan sambil mengambil tindakan lebih ketat untuk mengurangkan penularan wabak ini.
“Aktiviti pengesanan kontak sedang dijalankan dan pasukan khas Covid-19 akan memantau situasi terkini secara terperinci,” katanya hari ini.
Proton menegaskan, mereka akan terus mengikuti semua garis panduan dan prosedur yang disyorkan dengan ketat.

Katanya, ia telah diamalkan semenjak wabak tersebut menular di dalam negeri.
“Semua pekerja yang berhadapan dengan pelanggan perlu mengikuti langkah keselamatan dan Pusat Servis Kecemerlangan (COSE) serta bilik pameran Crystal melakukan pembasmian kuman pada setiap jam.
“Proton juga bekerja rapat dengan pihak berkuasa yang telah memberikan panduan kepada syarikat berkaitan dengan semua proses dan mereka juga berpuas hati dengan tindakan yang telah diambil buat masa ini.
“Keselamatan semua pekerja Proton, para pelanggan dan rakyat Malaysia akan sentiasa kekal sebagai keutamaan kami,” katanya. – K! ONLINE


Gadis tertekan lari masuk hutan
Oleh MOHD SYALMIZI HAMID

19 Oktober 2020, 11:43 pm
GEORGE TOWN – Seorang gadis berusia 24 tahun yang dipercayai mengalami tekanan perasaan melarikan diri ke dalam hutan berdekatan Spice Garden, Teluk Bahang dekat sini sebelum dia ditemui semula malam ini.
Jurucakap Jabatan Bomba dan Penyelamat negeri berkata, pihaknya menerima laporan berhubung kejadian itu kira-kira pukul 8.10 malam.
“Menurut adiknya, gadis itu telah menghilangkan diri dengan memandu sebuah kereta jenis Proton Preve.
“Dia yang dikatakan mengalami masalah tekanan perasaan oleh adiknya itu dikhuatiri telah melarikan diri ke dalam hutan tersebut,” katanya kepada pemberita hari ini.
Jurucakap itu berkata, usaha pihaknya yang melakukan pencarian bersama pasukan polis berjaya menemui semula gadis tersebut di dalam kawasan hutan berkenaan kira-kira pukul 9.30 malam.
Difahamkan mangsa pernah dilaporkan lari ke dalam hutan di lokasi sama pada Februari lalu. – K! ONLINE


Guru rugi lebih RM100,000 terpedaya PTW
Oleh KOSMO!

19 Oktober 2020, 9:14 pm
Oleh NOR AINNA HAMZAH
SEREMBAN – Seorang guru berputih mata apabila wang simpanan sebanyak RM105,461 miliknya lesap selepas terpedaya dengan Pinjaman Tidak Wujud (PTW) yang dilihatnya di laman media sosial Facebook, 24 Ogos lalu.
Ketua Jabatan Siasatan Jenayah Komersial Negeri Sembilan, Superintenden Aibee Abd. Ghani berkata, mangsa akhirnya menyedari dirinya terjebak dalam penipuan setelah melakukan 30 transaksi ke atas 12 akaun bank dengan nama pemilik akaun berbeza dan membuat laporan polis hari ini di Balai Polis Bahau.
Menurutnya, semasa di kediamannya, mangsa iaitu seorang wanita telah terbaca satu pautan iaitu Rakan Mas Credit Finance.
“Mangsa telah tertarik dengan pautan berkenaan dan bersetuju untuk membuat pinjaman sebanyak RM10,000.00 dengan menghantar salinan kad pengenalan dan slip gaji melalui nombor WhatsApp 0111-51503204 serta berhubung dengan individu bernama Elwin dan 013-9650255 dengan individu bernama Allen.
“Tidak lama selepas menyerahkan dokumen tersebut pengadu telah diberitahu bahawa pinjaman telah lulus dan perlu membuat bayaran duti setem, yuran proses, yuran perjanjian dan yuran internet,” katanya, dekat sini, tadi.

Aibee berkata, mangsa telah membuat bayaran melalui pemindahan duit secara atas talian ke 12 akaun bank yang berbeza-beza sebanyak 30 kali tranksaksi berjumlah RM105,461.00 .
Menurutnya, mangsa merasakan tertipu kerana salah seorang yang berhubung dengannya dengan nama Allen sering meminta memasukkan wang.
“Mangsa akhirnya tidak melayan permintaan berkenaan dan segera membuat laporan polis.
“Kes ini disiasat di bawah Seksyen 420 Kanun Keseksaan kerana menipu,” katanya. – K! ONLINE


Tiada gangguan bekalan makanan di Sabah sepanjang PKPB, PKPD – Masidi
Oleh KOSMO!

19 Oktober 2020, 8:58 pm
Oleh IVAN AMIRUL
KOTA KINABALU – Tiada sebarang gangguan bekalan makanan berlaku di negeri ini sepanjang pelaksaan Perintah Kawalan Pergerakan Bersyarat (PKPB) serta Perintah Kawalan Pergerakan Diperketatkan (PKPD).
Menteri Kerajaan Tempatan dan Perumahan Sabah, Datuk Seri Masidi Manjun berkata, situasi berkenaan menunjukkan tidak ada keperluan bagi rakyat Sabah membuat pembelian panik.
“Kerajaan negeri ingin memaklumkan Sabah mempunyai bekalan makanan yang mencukupi ketika ini.
“Oleh itu, kita menasihatkan rakyat supaya tidak berasa cemas malahan masih boleh keluar membeli barangan keperluan sekiranya memerlukannya,” katanya.
Beliau berkata demikian ketika Sidang Media Perkembangan Semasa Covid-19 Negeri Sabah sebentar tadi.

Dalam sidang media sama, Masidi yang juga Menteri Kewangan ll Negeri turut memaklumkan sebanyak 57,329 bakul makanan sudah diagihkan kepada golongan sasar dan pengagihan juga masih terus berjalan.
Masidi berkata, kerajaan negeri juga sedang mempertimbangkan untuk meluaskan pemberian bantuan makanan sama kepada golongan lain yang memerlukan di seluruh negeri tetapi laporan dan pengumumannya akan dibuat kelak.
Beliau turut menyatakan semua kementerian di Sabah diminta menyediakan perincian prosedur operasi standard (SOP) masing-masing sebagai panduan ketika melaksanakan urusan seharian sepanjang pelaksanaan Perintah Kawalan Pergerakan Bersyarat (PKPB).
Beliau berkata, pemakluman berkaitan SOP bagi setiap kementerian akan dimaklumkan pada sesi sidang media berkaitan Covid-19 setiap hari.
Sementara itu, bercakap mengenai situasi harian kes Covid-19 di Sabah, Masidi memaklumkan terdapat sebanyak 643 kes dilaporkan hari ini.
“Bilangan kematian adalah tiga orang manakala jumlah kumulatif kes Covid-19 di Sabah adalah sebanyak 8,082 kes.
“Setakat hari ini, seramai 2,970 pesakit dilaporkan sudah sembuh selain seramai 5,048 pesakit sedang menerima rawatan dalam wad di seluruh Sabah,” katanya. – K! ONLINE


SPRM diminta siasat penjualan ladang milik PPPNP
Oleh KOSMO!

19 Oktober 2020, 9:01 pm
Oleh ASLIZA MUSA
IPOH – Suruhanjaya Pencegahan Rasuah Malaysia (SPRM) diminta menyiasat usaha penjualan ladang seluas 15,000 hektar milik anak syarikat Perbadanan Pembangunan Pertanian Negeri Perak (PPPNP), Ladang Lekir Sdn. Bhd. (LLSB) di Palembang, Indonesia yang didakwa dijual dengan harga yang rendah.
Pengerusi Penyelaras Parti Bumiputera Perkasa Malaysia (Putra) Perak, Datuk Hamidah Osman berkata, 60 peratus saham Ladang PT Pinang Witmas Sejati (PWS) itu telah dibeli oleh Syarikat Taiko Plantation pada harga RM342 juta.
Katanya, jumlah tersebut jauh lebih rendah berbanding nilai keseluruhan ladang tersebut yang sebelum ini dianggarkan berjumlah RM1.03 bilion oleh bekas Pengerusi LLSB, Allahyarham Datuk Khusairi Abdul Talib.
“Saya mendapat maklumat dan dokumen yang dilaporkan oleh The Edge di mana jelas memperlihatkan penjualan ladang PWS kepada Syarikat Taiko Plantation.
“Malah, syarikat itu menerusi kenyataan di Bursa Saham Malaysia pada 20 April lalu mengesahkan bahawa KLK (Kuala Lumpur Kepong Berhad) telah membeli 60 peratus pemilikan saham ladang PWS dengan harga RM342 juta sedangkan nilai keseluruhan ladang itu adalah RM1.03 bilion mengikut apa yg dimaklumkan oleh pengerusi terdahulu.

“Ini bermakna dengan harga pembelian tersebut, LLSB hanya mempersetujui bayaran jualan sebanyak 35 peratus sahaja berbanding nilai sebenar,” katanya ketika ditemui selepas membuat laporan di SPRM Perak di Meru di sini hari ini.
Menurut Hamidah, penjualan ladang itu juga dibantah rakan kongsi LLSB di Indonesia iaitu PT. Trimitra Sumberbuana apabila melihat penjualan tersebut tidak sesuai dalam keadaan ekonomi tidak menentu ekoran penularan Covid-19.
Katanya, penjualan ladang itu dilihat sebagai langkah terburu-buru sedangkan ladang tersebut mendatangkan pendapatan bersih antara RM20 ke RM30 juta sejak 10 tahun lalu sekali gus mampu menyelesaikan kos pengurusan PPPNP.
“Jika harganya mencecah hampir RM1 bilion, mengapa kerajaan negeri melalui PPPNP menjualnya dengan harga hanya satu per tiga daripada jumlah tersebut.
“Kenapa menjual dengan harga begitu rendah dan tergesa-gesa tambahan lagi ketika wabak Covid-19 melanda seluruh dunia. Sudah tentu harga yang ditawarkan tidak bagus,” katanya. – K! ONLINE


5 hari tempoh bank beri keputusan bantuan moratorium
Oleh KOSMO!

19 Oktober 2020, 8:45 pm
KUALA LUMPUR – Pihak bank dikehendaki memaklumkan kepada peminjam individu mengenai keputusan permohonan bantuan bayaran balik pinjaman mereka dalam tempoh lima hari.
Bank Negara Malaysia (BNM) menerusi siaran akhbar yang dikeluarkan di sini berkata, bagi peminjam perusahaan kecil dan sederhana (PKS), tempoh ditetapkan adalah 14 hari.
“Peminjam yang tidak menerima jawapan daripada bank mereka dalam tempoh yang ditetapkan boleh menghubungi BNMTELELINK di bnm.my/RAsurvey,” katanya.
Menurut kenyataan tersebut, lebih daripada 640,000 permohonan untuk bantuan bayaran balik pinjaman telah diterima setakat 9 Oktober, dengan kadar kelulusan kira-kira 98 peratus.
Jelasnya, jenis pakej yang ditawarkan oleh institusi perbankan mencerminkan keperluan dan kedudukan kewangan peminjam.
“40 peratus diberi lanjutan moratorium, melibatkan peminjam terutamanya daripada individu yang baru sahaja kehilangan pekerjaan serta perniagaan dalam sektor yang masih mengalami kekangan operasi yang nyata akibat pandemik.

“60 peratus lagi menerima pengurangan bayaran ansuran, membolehkan peminjam mula membayar balik pinjaman mereka pada jumlah bayaran yang selesa,” katanya.
BNM berkata, dalam kalangan individu yang memohon bantuan bayaran balik pinjaman sehingga kini, kira-kira 50 peratus mempunyai pendapatan bulanan sebanyak RM5,000 atau kurang.
“Sementara itu, 28 peratus adalah daripada mereka yang mempunyai pendapatan bulanan antara RM5,000 hingga RM10,000.
“Peminjam dalam segmen lain yang memerlukan bantuan juga tidak dipinggirkan, antaranya mereka yang mempunyai pendapatan tidak tetap dan mereka yang bekerja dalam sektor yang paling terjejas seperti sektor pelancongan,” katanya. – K! ONLINE


Musa Aman sangkal peningkatan kes Covid-19 berpunca dari dirinya
Oleh KOSMO!

19 Oktober 2020, 10:22 pm
Oleh IVAN AMIRUL
KOTA KINABALU – Tan Sri Musa Aman menyangkal dakwaan berkaitan peningkatan jumlah kes positif Covid-19 di Sabah berpunca cubaannya merampas kuasa ketua menteri sehingga berlakunya pilihan raya negeri (PRN).
Musa menerusi surat terbukanya kepada rakyat Malaysia hari ini menyifatkan dakwaan terbabit sebagai fitnah yang tidak berasas.
“Shafie mendesak pilihan raya diadakan kerana menyedari beliau hilang keyakinan majoriti Ahli Dewan Undangan Negeri.
“Beliau sepatutnya bertindak sebagai seorang budiman namun memilih untuk menasihati Yang di-Pertua Negeri Sabah supaya membubarkan Dewan Undangan Negeri (DUN) dan mengadakan pilihan raya walaupun menyedari kesan tindakan itu ketika waktu pandemic Covid-19 ketika ini,” katanya.
Jelasnya, Shafie boleh memilih untuk meletak jawatan secara bertanggungjawab atau mengadakan pilihan raya ketika pandemik Covid-19 tetapi beliau lebih mementingkan diri sendiri dengan membuat keputusan yang jelas salah.

“Lihat menteri besar dan ketua menteri lain bertindak secara matang dan terpuji dengan meletakkan jawatan. Tiada yang memilih untuk membahayakan nyawa rakyat di negeri masing-masing tetapi Shafie tidak berbuat demikian,” katanya.
Musa berkata, seluruh negera termauk Sabah menyaksikan peningkatan ketara kes jangkitan Covid-19 iaitu ratusan kes baharu setiap hari sejak PRN Sabah lalu.
Menurut Musa, dirinya terpanggil menulis surat berkenaan bagi menjelaskan punca sebenar peningkatan kes Covid-19 di Malaysia sekaligus membuka mata rakyat di atas pembohongan dan fitnah yang didalangi jentera propaganda Warisan Plus.
“Warisan Plus wajar mengakui punca sebenar peningkatan kes Covid-19 di seluruh negara disebakan tindakan ketua mereka dan bukannya menyalahkan saya serta kerajaan Gabungan Rakyat Sabah (GRS).
“Saya tidak fikir mana-mana pemimpinnya akan menyentuh isu pandemik ini sekiranya Warisan Plus memenangi PRN Sabah baru-baru ini,” ujarnya.
Jelas beliau, ekoran tidak berpuas hati dengan kekalahan mereka, dapat melihat hari ini pemimpin Warisan Plus dan Pakatan Harapan (PH) sewenang-wenangnya menuding jari dengan mudah menyatakan cubaannya menggulingkan Presiden Warisan, Datuk Serdi Mohd Shafie Apdal membawa kepada PRN.
“Malahan DAP dalam usahanya mengelirukan rakyat, Ahli Parlimennya, Teresa Kok berkeras menyatakan PRN Sabah berpunca daripada saya, kerana cuba menggulingkan kerajaan Warisan Plus dengan membentuk “kerajaan pintu belakang” selain mendakwa tindakan saya sebagai “dosa utama” yang menyebabkan peningkatan kes.
“Saya ingin mengingatkan Teresa Kok, PH, Warisan Plus dan sesiapa saja pemimpinnya, bahawa pakatan dianggotai DAP, PKR dan Amanah yang menyokong penuh Shafie dalam menasihati Yang di-Pertua Negeri Sabah untuk membubarkan DUN bagi membolehkan PRN diadakan,” katanya. – K! ONLINE


Lima lelaki samun warga asing diberkas
Oleh KOSMO!

19 Oktober 2020, 9:11 pm
Oleh MOHAMAD FAIZAL HASHIM
JOHOR BAHRU – Polis menahan lima lelaki tempatan yang disyaki terlibat dalam kejadian samun membabitkan seorang lelaki warga asing dalam serbuan berasingan di sekitar bandar raya ini, kelmarin.
Ketua Polis Daerah Johor Bahru Selatan, Asisten Komisioner Mohd. Padzli Mohd. Zain berkata, kesemua suspek yang ditahan berusia lingkungan 24 hingga 25 tahun.
Beliau berkata, kelima-lima suspek disyaki terlibat menyamun lelaki warga asing dalam satu kejadian di Jalan Bayu, Bakar Batu, di sini, minggu lalu serta beberapa kejadian samun di sekitar daerah ini.
“Bertindak atas maklumat risikan, sepasukan polis daripada Ibu Pejabat Polis Daerah (IPD) JBS telah membuat beberapa siri serbuan secara berasingan dan berjaya menangkap kesemua suspek.
“Hasil serbuan telah berjaya merampas sebilah pisau pemotong daging dan empat buah motosikal yang dipercayai digunakan untuk melakukan kegiatan samun,” katanya dalam satu kenyataan hari ini.

Mohd. Padzli berkata, semakan rekod jenayah mendapati tiga daripada suspek mempunyai rekod jenayah lampau bersabit kes dadah dan samun manakala dua lagi tidak mempunyai rekod lampau.
“Kesemua suspek direman bagi membantu siasatan dan kes disiasat di bawah Seksyen 395/397 Kanun Keseksaan iaitu melakukan samun berkawan tanpa senjata api.
“Pihak polis mohon kerjasama orang ramai yang Mempunyai sebarang maklumat berkaitan jenayah boleh boleh menghubungi hotline IPD JBS di talian 07-2182323,” ujarnya. – K! ONLINE


Taikun judi online hidup nomad
19 Oktober 2020, 10:45 pm
KUALA LUMPUR – Polis memperhebatkan usaha mengesan seorang lelaki bergelar taikun judi online dikenali sebagai ‘Datuk Alvin’ dalam kalangan pengikutnya termasuk mengawal pintu-pintu sempadan.
Satu sumber berkata, lelaki berusia 32 tahun itu hidup secara berpindah-randah bagi mengelak dikesan pihak berkuasa.
Polis telah mengeluarkan arahan kepada semua kontinjen negeri khususnya di sempadan negeri bagi memastikan ahli perniagaan, Goh Leong Yeong tidak meloloskan diri.
“Suspek mungkin sukar bergerak sekiranya berada di Lembah Klang disebabkan Perintah Kawalan Pergerakan Bersyarat (PKPB), jadi kita tidak menolak kemungkinan dia sudah lari ke negeri lain,” katanya kepada Kosmo! hari ini.
Unit Siasatan Jenayah Berat, Jabatan Siasatan Jenayah (JSJ) Bukit Aman dengan bantuan Unit Operasi Khas JSJ Bukit Aman terlibat dalam operasi memburu suspek tersebut.
Setakat ini, lokasi persembunyian ‘kartel Low Yat’ itu masih menjadi tanda tanya.

Difahamkan, satu sidang akhbar mengenai perkembangan siasatan sindiket judi online akan diadakan oleh Pengarah JSJ Bukit Aman, Datuk Huzir Mohamed pada minggu ini.
Sementara itu, Ketua Polis Negara, Tan Sri Abdul Hamid Bador ketika dihubungi enggan mengulas lanjut mengenai perkara itu.
Kosmo! pada Sabtu lalu melaporkan ahli perniagaan dikenali sebagai ‘Datuk Alvin’ yang menjadi buruan polis selepas berjaya meloloskan diri dari Ibu Pejabat Suruhanjaya Pencegahan Rasuah Malaysia (SPRM) di Putrajaya.
Lelaki itu dikenali kerana penglibatannya yang aktif dipercayai dalam perniagaan judi online dan beroperasi di kawasan segi tiga emas, Bukit Bintang.
Polis percaya lelaki itu mempunyai banyak maklumat berhubung rangkaian serta aktiviti judi online di negara ini dan usaha mengesannya sedang diperhebatkan sekali gus memastikan kegiatan judi online di Malaysia lumpuh. – K! ONLINE


Sultan Sharafuddin dukacita gangguan bekalan air berlaku lagi
Oleh MOHD YUNUS YAKKUB

19 Oktober 2020, 8:16 pm
SHAH ALAM – Sultan Selangor, Sultan Sharafuddin Idris Shah amat dukacita dengan keluhan dan nasib rakyat terpaksa berdepan masalah gangguan bekalan air yang terus berlaku di negeri ini,Kuala Lumpur dan Putrajaya ketika bergelut dengan wabak Covid-19.
Setiausaha Sulit Sultan Selangor, Datuk Mohamad Munir Bani berkata, Sultan Sharafuddin bertitah telah berulang kali menulis surat kepada Kerajaan Persekutuan dan Kerajaan Negeri berhubung isu bekalan air semenjak tahun 2010 lagi.
Katanya, baginda menitahkan supaya masalah air ini jangan dipolitikkan dan diatasi dengan segera kerana ia adalah merupakan keperluan asas kehidupan rakyat.
“Surat baginda yang terkini mengenai isu gangguan bekalan air telah dihantar kepada Menteri Besar Selangor, Datuk Seri Amirudin Shari bertarikh 8 September lalu.
“Dalam surat tersebut, Sultan Sharafuddin telah memberikan nasihat serta beberapa syor dan pandangan untuk mengatasi masalah bekalan air bersih tetapi nampaknya tidak memberi kesan kerana masalah yang sama masih terus berlaku dan berulang sehingga menyusahkan rakyat yang baginda kasihi,” katanya dalam kenyataan di sini hari ini.
Terdahulu, seramai 1,196,457 akaun merangkumi 1,292 di tujuh wilayah mengalami gangguan air tidak berjadual susulan henti tugas empat Loji Pembersihan Air (LPA) tengah malam tadi akibat pencemaran bau.

Ini meliputi Kuala Lumpur, Petaling, Klang/Shah Alam, Kuala Selangor, Hulu Selangor, Gombak dan Kuala Langat.
Dalam perkembangan berlainan, Mohamad Munir memberitahu Sultan Sharafuddin turut menzahirkan kebimbangan terhadap peningkatan kes baharu positif Covid-19 di Selangor khususnya dan di Malaysia amnya, yang telah mencapai jumlah tertinggi sejak bulan Mac 2020.
Justeru, baginda menyeru rakyat agar terus mematuhi prosedur operasi standard (SOP) dan tidak ingkar dengan arahan yang dikeluarkan oleh Kementerian Kesihatan (KKM) dan Majlis Keselamatan Nasional (MKN).
“Fokus ketika ini adalah untuk memastikan risiko jangkitan dapat dikurangkan dan seterusnya menghapuskan penularan wabak Covid-19 di Malaysia.
“Baginda secara spesifik turut menasihatkan rakyat supaya terus berada di rumah serta tidak keluar jika tiada keperluan mendesak dan hendaklah sentiasa memakai pelitup muka apabila berada di tempat-tempat awam,” katanya.
Mengulas lanjut, beliau berkata, Sultan Sharafuddin turut meminta individu-individu yang pernah pergi ke lokasi-lokasi yang berisiko atau kawasan yang dikategorikan sebagai zon merah melaporkan segera kepada pusat kesihatan terdekat untuk melakukan saringan dan tidak menyembunyikan status kesihatan masing-masing.
“Baginda amat menghargai usaha para doktor dan jururawat serta petugas barisan hadapan yang bersungguh-sungguh untuk memberi rawatan kepada pesakit-pesakit Covid-19.
“Oleh yang demikian, janganlah membebankan petugas barisan hadapan kerana baginda mendapat tahu terdapat ramai rakyat yang masih tidak mematuhi arahan dan melanggar SOP yang telah ditetapkan,” jelasnya. – K! ONLINE


Hakim tayang gambar seksi dikenakan tindakan tatatertib
Oleh KOSMO!

19 Oktober 2020, 8:39 pm
CUCUTA, COLOMBIA- Seorang hakim mahkamah bandar Cucuta dikenakan tindakan disiplin kerana memuat naik foto berbaur lucah di laman sosialnya, baru-baru ini.
Menerusi laporan portal tempatan El Espectador, Vivian Polania disiasat oleh Badan Disiplin Jabatan Kehakiman bandar itu kerana kenyataannya yang boleh menggugat kepercayaan masyarakat terhadap sistem kehakiman tempatan.
Polania yang memiliki bentuk badan yang seksi dikatakan memuat naik foto berbaur lucah di laman sosial agar dapat menarik perhatian syarikat pakaian berjenama untuk memberikannya diskaun pembelian.
“Memiliki bentuk badan yang cantik bukan sekadar untuk mendapat banyak ‘likes’ sahaja tetapi ia juga mampu memberikan saya potongan harga pakaian berjenama.
“Bila akaun media sosial anda mempunyai banyak pengikut,syarikat berjenama akan mula mencari anda untuk kerjasama atau memberi diskaun barangan mereka,”kata Polania dalam artikel bertajuk Vivian Polania Franco: Hakim Verstail terbitan La Opinion, 6 September lalu.
Akaun Instagram Viviana mempunyai 130,000 pengikut sehingga setakat ini.

Badan Disiplin Majlis Kehakiman bandar itu dalam kenyataan mengatakan kesan kenyataan Viviana dalam artikel tersebut boleh menyebabkan kakitangan badan kehakiman dikenakan tempoh percubaan dalam kerjayanya.
Setakat ini, tiada sebarang pengesahan yang dibuat oleh Jabatan Kehakiman Cucuta berkenaan siasatan kes Viviana. – Agensi


Polis buka kertas siasatan mesej tular Ab. Rauf
Oleh KOSMO!

19 Oktober 2020, 6:53 pm
Oleh DIYANATUL ATIQAH ZAKARYA
MELAKA – Polis negeri ini mengesahkan menerima dua laporan berhubung mesej tular serangan seksual melibatkan Speaker Undangan Negeri (DUN), Datuk Seri Ab. Rauf Yusof.
Ketua Jabatan Siasatan Jenayah negeri, Asisten Komisioner Mohd. Nor Yhazid Idris berkata, kertas siasatan telah dibuka di bawah Seksyen 500 Kanun Keseksaan dan Seksyen 233 Akta Komunikasi dan Multimedia 1998.
“Setakat ini pihak polis telah menerima dua laporan berhubung mesej tular tersebut dan siasatan lanjut sedang dilakukan,” katanya ketika dihubungi di sini hari ini.
Terdahulu, mesej bertajuk “Kluster Ames Hotel” itu mula tular di laman sosial Facebook sejak semalam mendakwa Ab. Rauf cuba melakukan satu serangan seksual terhadap seorang kakitangan hotel wanita di Ayer Keroh pada 2 Oktober lalu.
Kenyataan itu turut mendakwa Ab. Rauf yang juga Pengerusi Badan Perhubungan UMNO negeri kononnya mengaku melakukan perbuatan terkutuk sebelum meminta pihak hotel untuk selesaikan secara ‘rundingan’.

Di dalam mesej itu turut menyebut Ab. Rauf kemudian dikatakan cuba menawarkan sejumlah wang sebagai dorongan untuk tidak membuat laporan polis dengan syarat wanita berkenaan menandatangani Akuan Bersumpah (SD).
Rentetan mesej tular itu, pihak pengurusan hotel dan seorang wanita bernama ‘Nur Balqis’ yang didakwa sebagai mangsa serangan telah tampil dan membuat laporan polis menafikan kejadian tersebut di Balai Polis Ayer Keroh. – K! ONLINE


Dua lelaki Orang Asli maut motosikal langgar kerbau
Oleh KOSMO!

19 Oktober 2020, 7:50 pm
Oleh ASLIZA MUSA
BATU GAJAH – Dua lelaki Orang Asli termasuk remaja berusia 15 tahun maut setelah motosikal yang ditunggang mereka melanggar seekor kerbau yang melintas di Jalan Kampung Bali-Tronoh di sini hari ini.
Mangsa, Amir Bah Lasoh, 25 dan rakannya, Asfelix Azi yang menunggang motosikal Yamaha LC135 maut di tempat kejadian akibat kecederaan parah.
Ketua Polis Daerah Batu Gajah, Asisten Komisioner Ahmad Adnan Basri berkata, pihaknya menerima maklumat kemalangan tersebut pada pukul 2.55 pagi.
Katanya, siasatan awal mendapati kemalangan berlaku melibatkan motosikal ditunggang mangsa yang melanggar seekor kerbau.
“Hasil temuramah dengan orang awam di tempat kejadian, kedua-dua mangsa dipercayai dari arah Tanjung Tualang menghala ke Simpang Pulai.

“Semasa sampai di tempat kejadian, seekor kerbau telah melintas dan disebabkan jarak yang terlalu dekat, penunggang motosikal tidak sempat mengelak lalu melanggar haiwan berkenaan,” katanya di sini hari ini.
Menurut Adnan, pelanggaran itu menyebabkan kedua-dua mangsa cedera parah dan meninggal dunia di tempat kemalangan manakala haiwan terbabit juga mati di lokasi tersebut.
“Mayat kedua-dua mangsa dihantar ke Hospital Batu Gajah untuk bedah siasat dan kes disiasat mengikut Seksyen 41(1) Akta Pengangkutan Jalan 1987,” katanya. – K! ONLINE


Zulkifli kembali bertugas di pejabatnya esok
Oleh KOSMO!

19 Oktober 2020, 8:22 pm
Oleh MOHD. HUSNI MOHD. NOOR
PUTRAJAYA – Menteri di Jabatan Perdana Menteri (Hal Ehwal Agama), Datuk Seri Zulkifli Mohamad Al-Bakri akan kembali ke pejabatnya di Kompleks Islam Putrajaya, Presint 3, esok selepas tamat kuarantin hari ini.
Perkara itu dimaklumkan Zulkifli menerusi ciapan di Twitter, hari ini.
“Hari ini adalah hari terakhir saya berkuarantin. Insya-Allah, esok saya akan kembali bertugas,” katanya.
Katanya, antara tugas utamanya esok adalah persidangan menerusi sidang video Pertemuan Menteri-Menteri Hal Ehwal Agama dan Mufti-Mufti Negara-Negara Islam anjuran Kerajaan Turki.
Zulkifli berkata, persidangan itu akan menjadi ruang dan peluang penting bagi Malaysia menzahirkan pendirian yang tegas berhubung isu-isu semasa dunia Islam.

“Saya akan menyampaikan beberapa noktah-noktah penting untuk sama-sama ditekuni para pemimpin dunia Islam,” katanya.
Zulkifli dibenarkan keluar dari Hospital Tuanku Ja’afar, Seremban, Negeri Sembilan pada 14 Oktober lalu selepas disahkan pulih sepenuhnya dari Covid-19.
Bagaimanapun, beliau dinasihatkan Kementerian Kesihatan supaya berehat di rumah dan tidak bertemu sesiapa selain berurusan menerusi sidang video sahaja.
Zulkifli dimasukkan ke hospital pada 5 Oktober lalu selepas disahkan positif Covid-19. – K! ONLINE


Johor bentang pelan pembukaan sempadan
Oleh MOHD SHARKAWI LONDING

19 Oktober 2020, 7:45 pm
JOHOR BAHRU – Kerajaan negeri Johor telah membentangkan pelan khusus mengenai keperluan membuka segera sempadan Malaysia-Singapura kepada Kerajaan Pusat dalam Mesyuarat Majlis Tindakan Ekonomi (EAC) yang berlangsung hari ini.
Menteri Besar Johor, Datuk Hasni Mohammad berkata, mesyuarat yang dipengerusikan Perdana Menteri, Tan Sri Muhyiddin Yassin itu khusus membincangkan mengenai kesan pandemik Covid-19 terhadap ekonomi Johor.
“Kerajaan negeri amat menghargai peluang yang diberikan dan antaranya telah membentangkan pelan kerajaan negeri untuk pembukaan semula sempadan Johor dan Singapura bagi melonjakkan kembali ekonomi yang memberi manfaat kepada rakyat.
“Di Johor, kita telah bersedia dengan keupayaan untuk menjalankan ujian saringan sebanyak 10,000 hingga 30,000 sehari melibatkan sembilan makmal swasta yang diiktiraf Kementerian Kesihatan,” katanya dalam hantaran facebook hari ini.
Pada minggu lalu, Hasni memaklumkan, satu pelan khusus mengenai keperluan membuka segera sempadan Malaysia-Singapura akan dibentangkan kepada kerajaan dalam mesyuarat EAC.
Pembentangan itu bukan sahaja menyentuh mengenai keperluan membuka sempadan, tapi juga melihat kepada sudut mereka yang bekerja, kesan terhadap pelaburan di Johor serta mereka yang berhasrat untuk masuk melabur di negeri ini. – K! ONLINE


Sabah perlukan bantuan kecemasan segera- Anwar Ibrahim
19 Oktober 2020, 6:58 pm
KUALA LUMPUR – Sabah memerlukan bantuan kecemasan segera selepas kadar penularan wabak Covid-19 naik mendadak di negeri itu dalam tempoh tiga minggu lalu.
Ketua Pembangkang, Datuk Seri Anwar Ibrahim berkata, meskipun Kementerian Kesihatan (KKM) telah mengalihkan segala sumber yang ada ke Sabah, usaha ini tidak harus dibebankan pada satu kementerian sahaja.
“Rencana ini memerlukan dukungan politik dan kepimpinan yang jelas, penglibatan Agensi Pengurusan Bencana Negara (Nadma) dan beberapa kementerian lain bagi menggerakkan pasukan-pasukan perubatan dan kelengkapan perubatan yang diperlukan, mempertingkatkan aspek logistik bagi meluaskan lagi bantuan di Sabah,” katanya dalam satu kenyataan hari ini.
Ujar Ahli Parlimen Port Dickson, pakar-pakar kesihatan telah mengesyorkan pengujian secara besar-besaran dijalankan sebagai langkah mengesan dan memisahkan mereka yang dijangkiti wabak itu.
“Setelah lapan bulan kita mendepani wabak ini, saya fikir kita sepatutnya telah mampu dan punya keupayaan untuk menjalankan pengujian besar-besaran.
“Kementerian Kesihatan mesti mendedahkan kepada umum sebarang strategi yang diambil dalam membendung wabak ini di Sabah, apakah secara ianya secara pengujian atau langkah dan strategi yang lain,” tambah beliau.

Beliau turut menggesa kerajaan untuk memikirkan bantuan kecemasan berupa kewangan dan makanan kepada rakyat yang terkesan dalam memastikan mereka yang terpinggir dapat meneruskan kehidupan.
Dalam pada itu, Anwar berkata adalah penting segala data mengenai kes, pengujian dan kadar
kematian diberikan secara terbuka dengan pakar dan pegawai kesihatan yang bekerjasama dengan kerajaan.
“Kekurangan maklumat akan menghalang pakar-pakar perubatan di seluruh negara dari memberikan bantuan dan kepakaran yang mereka ada.
“Dasar dan kebijakan maklumat yang terbuka akan meningkatkan kepercayaan rakyat pada kerajaan, terutamanya dalam suasana pandemik saat ini,” ujarnya. – K! ONLINE


Suri rumah maut, empat anak cedera parah di LPT2
Oleh KOSMO!

19 Oktober 2020, 7:40 pm
Oleh NIK NUR IZZATUL HAZWANI NIK ADNAN
KEMAMAN – Perjalanan pulang enam sekeluarga ke Johor Bahru berakhir tragedi apabila seorang suri rumah maut manakala empat anaknya cedera parah selepas terlibat dalam kemalangan di Kilometer 316.8, Lebuhraya Pantai Timur 2 (LPT2) berhampiran susur keluar Plaza Tol Kijal dekat sini hari ini.
Dalam kejadian pada pukul 2.30 petang itu, Nik Maznah Nik Mat, 49, meninggal dunia di lokasi kejadian akibat kecederaan parah bahagian badan dan beberapa anggota badan.
Empat anaknya, Nik Muhammad Nazrul Aieman, 21; Nik Anis Nadiera Mat Nafi, 17; Muhammad Aliff Irfan, 14; dan Muhammad Aizat Lukman, 9, pula cedera parah di beberapa bahagian anggota badan.
Suami Nik Maznah, Mat Nafi Bakar, 51, yang memandu kenderaan pelbagai guna, Toyota Innova pula terselamat dan hanya mengalami cedera ringan pada tangan kanan.
Ketua Polis Daerah Kemaman, Superintendan Hanyan Ramlan berkata, sewaktu kejadian, mereka sekeluarga difahamkan dalam perjalanan pulang rumah di Kampung Melayu Majidee, Johor Bahru selepas menziarahi saudara di Besut.

“”Sewaktu tiba di lokasi kejadian, kenderaan pelbagai guna jenis Toyota Innova yang dipandu Mat Nafi dipercayai hilang kawalan sebelum terbabas dan terbalik beberapa kali.
“Kederaan pelbagai guna itu kemudiannya telah merempuh besi penghadang jalan sebelah kiri lebuh raya,” katanya kepada Kosmo! di sini hari ini.
Hanyan berkata, mayat Nik Maznah telah dibawa ke Unit Forensik Hospital Kemaman di sini untuk dibedah siasat manakala empat anaknya pula dirawat di unit kecemasan hospital sama.
Sementara itu, Mat Nafi yang ditemui sugul di perkarangan Rumah Mayat Hospital Kemaman enggan ditemubual kerana masih trauma dengan musibah menimpa keluarganya. – K! ONLINE


Jayakan Agenda Perdamaian Nasional untuk kesejahteraan rakyat
Oleh LUQMAN RIDHWAN MOHAMED NOR

19 Oktober 2020, 7:11 pm
KUALA LUMPUR – Ketua Pergerakan Pemuda UMNO, Datuk Dr. Asyraf Wajdi Dusuki menggesa agar Agenda Perdamaian Nasional digerakkan bagi memastikan parti-parti politik menangguhkan persengketaan demi kesejahteraan rakyat.
Katanya, senario semasa yang dihadapi ketika ini meresahkan semua pihak ekoran pelbagai peristiwa seperti peningkatan kes Covid-19, penguncupan ekonomi negara serta kadar pengangguran yang semakin naik.
“Ramai yang saya temui menyatakan kebimbangan dengan fenomena unik yang tidak pernah dialami namun begitu mencabar dan mengancam kesejahteraan semua.
“Sudah tiba masanya, ahli-ahli politik tidak kira mewakili parti mana sekalipun melakukan gencatan politik untuk memikirkan solusi terbaik bagi mensejahterakan rakyat,” katanya dalam satu kenyataan hari ini.
Menurut Asyraf Wajdi, Agenda Perdamaian Nasional bukanlah bermakna mencairkan identiti mahupun ideologi perjuangan parti masing-masing.
Sebaliknya, jelas beliau, Agenda Perdamaian Nasional memberikan keutamaan kepada parti-parti politik untuk menangguhkan seketika persengketaan yang tajam dalam soal perebutan kuasa.

“Segala kudrat, kecerdasan minda dan sumber daya yang ada digemblengkan bersama untuk mendatangkan formula terbaik bagi membantu rakyat yang dihimpit segala keperitan lantaran dampak Covid-19 yang kian mencengkam.
“Agenda Perdamaian Politik juga adalah manifestasi ketulusan kepimpinan setiap parti siasah untuk menzahirkan nilai perjuangan sebenar yang bukan hanya seputar perebutan takhta tetapi benar-benar untuk membantu rakyat,” katanya.
Tegasnya, perlu ada iltizam politik, komitmen politik dan kejujuran politik yang jitu untuk menjayakan agenda itu secara bersama.
“Jangan nanti kita dihukum oleh rakyat yang semakin mual dengan sikap politikus yang berterusan berbalah isu-isu politik kuasa bagaikan tiada penghujung,” katanya. – K! ONLINE


Perhalusi perjanjian sebelum beli vaksin
Oleh KOSMO!

19 Oktober 2020, 8:19 pm
Oleh SITI A’ISYAH SUKAIMI
PUTRAJAYA – Harga vaksin yang telah ditetapkan antara perkara sedang diperhalusi kerajaan sebelum membuat sebarang keputusan berhubung pembelian bekalan vaksin.
Ketua Pengarah Kesihatan, Tan Sri Dr. Noor Hisham Abdullah berkata, menerusi terma dan perjanjian Covax atau Covid-19 Vaccine Global Access, harga tersebut telah ditetapkan walaupun vaksin belum berjaya dihasilkan.
“Vaksin tersebut tidak ada lagi tetapi harga sudah ditetapkan. Kita biasanya kalau nak beli sesuatu, kita perlu tahu harganya tetapi barang (vaksin) tidak ada lagi,” katanya pada sidang akhbar di Kementerian Kesihatan di sini hari ini.
Beliau berkata, justeru terdapat kekangan untuk Malaysia bersetuju dengan perjanjian tersebut sekali gus perlu diteliti dan diperhalusi sebelum keputusan dibuat.
Selain itu, Noor Hisham berkata, dari segi liabiliti, sekiranya wujud komplikasi daripada penggunaan vaksin itu, kerajaan perlu menanggungnya dan bukannya pihak syarikat pengeluar.

Katanya, setakat ini sebanyak sembilan kajian fasa ketiga sudah dijalankan, namun belum ada data yang telah diumumkan kepada orang ramai.
“Dari segi teknikal, kita lihat kepada keberkesanan dan komplikasi. Kalau komplikasi tinggi, ia jadi isu untuk menggunakan vaksin tersebut kerana Kementerian Kesihatan mementingkan keselamatan.
“Kita mahu vaksin yang diberikan adalah selamat jadi, kita perlu tunggu kepada data tersebut. Kalau ada komplikasi, kita yang tanggung dan bukannya syarikat pengeluar,” katanya.
Bagaimanapun, beliau berkata, penyertaan Malaysia di dalam Covax adalah suatu peluang untuk mendapatkan perbincangan antara kerajaan (G2G) selain syarikat pengeluar untuk kebersamaan dalam aktiviti Covax.
“Jadi perolehan kita masih bebas untuk mengadakan perbincangan dengan negara atau syarikat pengeluar,” katanya.
Sementara itu, Noor Hisham berkata, saringan yang dijalankan terhadap komuniti di Sabah adalah berdasarkan lokaliti di sesuatu kawasan tersebut.
“Populasi di Sabah hampir empat juta tetapi saringan bukan tertumpu kepada kesemua jumlah tersebut sebaliknya difokuskan kepada kluster aktif yang dikenal pasti dan kumpulan berisiko.
“Biasanya kita sasarkan lima peratus namun jika ada keperluan boleh ditingkatkan kepada 10 peratus,” katanya. – K! ONLINE.